
****

**Р е п у б л и к а б ъ л г а р и я**

**ОБЛАСТEН УПРАВИТЕЛ НА ОБЛАСТ РАЗГРАД**

**ОТЧЕТ**

**ЗА ДЕЙНОСТТА НА ОБЛАСТЕН СЪВЕТ ПО ПРЕВЕНЦИЯ НА ДОМАШНОТО НАСИЛИЕ В ОБЛАСТ РАЗГРАД**

**(2020 г. – 30.06.2023 г.)**

**Резюме:**

**ХОРАТА В ЛУДОГОРИЕТО ПОЗНАВАТ ПО-ДОБРЕ ПРАВАТА СИ И ТЪРСЯТ ЗАЩИТА ОТ СЪДА**

Дейността на ОСПДН през отчетния период може да се раздели на два етапа – две години работа в условията на ограниченията, поради пандемията от COVID-19 (2020г. и 2021г.) и две година на възстановяване (2022г. и 2023г.). Сериозно изпитание за съвместната работа по защита от домашното насилие предизвика непознато до момента заболяване. Пандемията от COVID-19 (2020–2021) засегна силно личните отношения, семейната динамика, възможностите за движение на хора. Социалната дистанция рефлектира пряко в семейството и приятелите. Увеличиха се случаите на домашно насилие.

Разград е първият град в България с изграден междуинституционален механизъм за прилагане на Закона за защита от домашното насилие и активна работа за превенция на социалния феномен (2011г.). Оказва се юридическа помощ и психологическа подкрепа на пострадали от домашно насилие и се организират консултативни срещи за преосмисляне и преодоляване на проблемното поведение на извършители. В Консултативния център, управляван от Центъра за съзидателно правосъдие в Разград, подкрепа на жертви и извършители на домашно насилие оказват юристи, психолози, педагози и социални консултанти.

Изграден е работещ механизъм за участие на всички институции за разрешаване на всяка ситуация с домашно насилие, което отчитаме за важен елемент от съвместната работа. Всички ангажирани по темата професионалисти, експерти и специалисти имат сериозен принос през последните години домашното насилие в Лудогорието да стане една от важните обществени теми, които добиват все по-сериозна тежест. Значително е подобрен процесът на партньорство по проблема „домашно насилие” между компетентните институциите, чрез укрепване на сътрудничеството, обмен на информация, професионален опит, добри практики, в рамките на Областния съвет за превенция на домашното насилие в област Разград. В резултат на подобрената комуникация и партньорство между институциите се наблюдава устойчива тенденция за увеличаване на регистрираните сигнали и повишаване обхвата на пострадалите от домашно насилие в програми за възстановяване, като паралелно се засилва ролята на правораздавателната система (съд и прокуратура).

Същевременно има готова ремонтирана 3-етажна сграда за подслон за пострадали от домашно насилие, която е заключена. През последните 4 години (2019-2023) създаването на кризисен център за пострадали от домашно насилие в област Разград е в застой.

Гражданските активисти споделят за затруднена комуникация с местната власт, която не осигурява условия за нормално функциониране на основно ремонтираната сграда и липса на електричество през зимните месеци през 2021 г.

Важно постижение на ОСПДН може да се определи планирането на няколко социални услуги за подкрепа на жертви на домашно насилие в област Разград и включването им в проекта на Национална карта на социалните услуги, финансирани изцяло или частично от държавния бюджет. Планира се разкриване на 4 услуги, а именно: осигуряване на подслон за лица в кризисна ситуация; осигуряване на подслон за лица в кризисна ситуация-бременни и майки с деца до 3 г.; осигуряване на подслон за деца, пострадали от домашно насилие и деца, жертви на трафик; осигуряване на подслон за пълнолетни лица, пострадали от домашно насилие и лица жертви на трафик. В резултат се очаква в област Разград ще бъдат разкрити няколко социални услуги за подкрепа на жертви на домашно насилие, финансирани от държавата като държавно-делегирана дейност, което ще промени и улесни работата на отговорните институции по прилагането на ЗЗДН.

Следва високо да бъде оценена ежедневната работа на всички институции, ангажирани с проблема с домашното насилие и важната роля на Областния управител на област Разград и на ОСПДН за постигане на кординация между отговорните институции и организации. Областният съвет за превенция на домашното насилие в област Разград (ОСПДН) е учреден по инициатива на Сдружение „Център за съзидателно правосъдие“ през 2016 г. и представлява иновативен модел за междуинституционално партньорство по превенция на домашното насилие и прилагане на ЗЗДН, който може да бъде мултиплициран като добра практика и в други области в България.

Отбелязва се ключовата роля на полицейските служители, съдиите, прокурорите и социалните работници, като основен гарант за ефективно приложение на ЗЗДН. Засилва се ролята на образователните специалисти и представителите на юридическата гилдия. Специалистите по здравни грижи продължават да бъдат важен ресурс в процеса на превенция на домашното насилие се недостатъчно разгърнат потенциал. Важно значение за успешното противодействие на домашно насилие имат усилията на прокуратурата, чрез използване на средствата на наказателното право.

Оценена е необходимостта от периодични обучения за професионалисти, целенасочена подкрепа за пострадалите от домашно насилие; засилен контрол при спазване на съдебните решения за извършители на домашно насилие, изграждане на Кризисен център и широка образователна просвета.


Жестокото посегателство върху младото момиче Дебора от град Стара Загора отвори нова страница в работата на институциите в област Разград. Наблюдават се непознати до момента практики в прилагане на законодателството за защита от домашно насилие, което създава затруднения при защитата на пострадалите и увеличване на общественат подкрепа.

Необходимо е да се анализира информацията защо една трета от всички съдебни дела за защита от домашно насилие са прекратени. Защо пострадалите лица не искат да получат съдебна защита за продължителен период? Кои са причините да липсва увереност у жертвите на насилие в семейството?

Екип от ОСПДН разработи методика за отчетност и планиране, като състави ясни и лесни за попълване отчетни формуляри с показатели в табличен вид. На базата на получената информация от институциите е направен анализ на състоянието, потребностите и тенденциите в сферата на превенцията и защитата от домашно насилие. С прилагането на методиката и през следващите години ще се събира полезна информация, която ще позволи да се правят задълбочени изводи и дългосрочни прогнози, както и да се идентифицират подходящи мерки за подобряване на съвместната работата при прилагане на ЗЗДН.

Годишният отчет за периода 2020 г. – първо шестмесечие на 2023 г. е подготвен въз основа на статистическа информация, анализи и прогнози, получени от основните институции, които имат пряко отношение към прилагането на Закона за защита от домашното насилие (съд, прокуратура, полиция, социални служби, социални услуги, институции в сферата на образованието и здравеопазването, както и неправителствения сектор).

**I. Организационно развитие**

През отчетния период организационното развитие на Областния съвет за превенция на домашното насилие в област Разград беше силно повлияно от пандемията от коронавирусната инфекция. За периода беше проведено само едно редовно годишно заседание на ОСПДН – 2 юли 2020 г. то беше подготвено от проведено на 11 февруари 2020 г. заседание на Областния оперативен екип към ОСПДН. Актуализиран бе съставът на Областния съвет, както и приети промените на ротационен принцип в състава на Областния оперативен щаб. В дневния ред бе включено и посещение на място от членовете на ОСПДП на сграда в община Разград, ремонтирана и пригодена за създаване на Кризисен център за жертви на домашно насилие и трафик.

През най-тежката година на пандемията от COVID-19 не бяха организирани заседания на ОСПДН и на Областния оперативен екип. Заседанията бяха подновени през 2022 г., като на 3 август 2022 г. се проведе изнесено заседание на Областния оперативен екип към ОСПДН в сграда в с. Стражец, община Разград, ремонтирана и адаптирана за предоставяне на социални услуги за жертви на домашно насилие. Присъстващите на заседанието се обединиха около мнението, че е нужна повече работа по превенция на домашното насилие и възпитаването на децата и младите хора по неговото разпознаване и нетърпимост към случването му, защото по-голяма част от работата на институциите е постфактум, когато вече насилието се е случило.

На 8 август 2023 г. беше проведено разширено заседание на Областния оперативен екип към ОСПДН. Във форума се включиха и представители на граждански организации и общественици. Обсъдени бяха актуални въпроси по дейността на ОСПДН. Причината за спешното свикване на заседанието бе жестокото посегателство над 18-годишната Дебора от Стара Загора и силната обществена реакция в страната. По време на заседанието Областният управител посочи, че голямото ни предимство е че от 2016 година тук функционира първия Областен съвет за превенция на домашното насилие в България. Димитров заяви, че се възобновява активната дейност на съвета и увери, че тази тема и насилието на жени винаги ще бъдат на фокус в работата му. Допълни, че това е сериозна държавна задача и призовава всички да бъдат отговорни и отзивчиви на сигналите за домашно насилие. Областният управител поиска всички да се обединят в тази мисия, за да се помага на хората в беда и да се повишава сигурността с правилното прилагане на закони.

От представените данни от компетентните институции и организации стана ясно, че случаите на домашно насилие и насилие над жени нарастват през последните три години.

Обсъдени и приети бяха серия от мерки за превенция и недопускане на подобни случаи в Разграска област: предприемане на спешни действия за разкриване на кризисен център за жертви на домашно насилие в област Разград като държавно-делегирана дейност; засилване на координацията и сътрудничеството между членовете на Съвета и Местния механизъм за приложение на Закона за защита от домашното насилие; увеличаване бюджета и удължаване срока на финансираните от МП проекти в сферата на превенция на домашното насилие; активизиране на информационните кампании по темата; промяна в нормативната уредба за задължаване на насилниците да посещават специализирани програми и други.

Акцент бе поставен на потребността от разкриване на кризисен център, като силни аргументи в тази посока изложиха председателят на Районен съд-Разград съдия Нели Генчева и адвокат Димо Борисов. Директорът на РД „Социално подпомагане“ Татяна Костова подчерта важността на включването на социалната услуга в Националната карта на социалните услуги и разясни начина за разкриването й.

Заместник-председателя на Съвета д-р Георги Милков предложи мерки за подобряване на взаимодействието между институциите и на ефективността по прилагането на Закона за защита от домашното насилие. Той съобщи, че предстои реализиране на нов проект, насочен към превенция на насилието с обучения на работещите в образователната сфера. Информира, че Консултативният център по проблемите на домашното насилие в Разград не е спирал да помага на жертвите на домашно насилие, дори и по време на пандемията.

Участниците в заседанието се обединиха около общо послание, с което осъждат последните случаи на насилие и призовават за активизиране на отговорните институции за овладяване на засилващото се насилие в обществото и специално домашното насилие, за разкриване на кризисни центрове за жертви във всяка област в страната като държавно-делегирана дейност. Посланието ще бъде изпратено до министър-председателя и до компетентните министри.

Взето бе решение да бъде организирано годишно заседание на Съвета в края на ноември 2023г.

**Областният съвет за превенция на домашното насилие в област Разград получи награда в категория „Социални практики“ в конкурса за добри практики на Института за публична администрация (2020г.). Наградата представлява голямо признание за постиженията в работата на ОСПДН. Важно постижение е отличаването от Министерството на труда и социалната политика (2023 г.) на Областния съвет за превенция на домашното насилие, като добра практика и дадената препоръка на другите областни администрации в страната да я прилагат и в техните области.**

През 2023 г. Областният съвет за превенция на домашното насилие в област Разград беше представен, като добра практика на кръгла маса по въпросите на домашното насилие в град Търговище.

**I. Жертви на домашно насилие**

Пострадалите от домашно насилие (в това число и децата), са обект за прилагане на специални мерки и грижи, насочени към заздравяване на тяхната физическа, психическа и емоционална стабилност.

Предварителният анализ на постигнатите резултати е важен елемент от професионалната подкрепа, която получават жертвите. Анализиране на постиженията дава възможност на институциите, които прилагат Закона за защита от домашно насилие, да оценят и развият обема и качеството на предоставяните услуги. Институциите, които прилагат закона, анализират полезността на своята дейност посредством основни индикатори: жертви на домашно насилие, вид на извършено деяние, степен на насени вреди.

Интересна част от анализа на процеса на подкрепа на жертвите от домашно насилие, е да се изследва съвкупността на пострадалите от домашен тормоз, регистрирани в различни институции, организации и социални услуги. Анализът представя ситуацията в област Разград и броя на жертвите, които са получили професионална подкрепа в седем различни институции.

Следващата графика представя броя на регистрираните пострадали от домашно насилие в отделните отговорни институции периода 2020 г. – първо шестмесечие на 2023 г.

Легенда:

|  |  |
| --- | --- |
| **ЦОП** | Център за обществена подкрепа, Разград, Исперих, Кубрат, Самуил; |
| **ДСП** | Дирекция „Социално подпомагане“, Разград, Исперих, Кубрат, Самуил |
| **ЦСМП** | Център за спешна медицинска помощ Разград; |
| **РП** | Районна прокуратура, Разград; |
| **КЦПДН** | Консултативен център по проблемите на домашното насилие Разград; |
| **РУМВР** | Районно управление на МВР, Разград, Исперих, Кубрат; |
| **РС** | Районен съд, Разград, Исперих, Кубрат; |

На дневен ред е важен въпрос: *Колко от декларираните пострадали са потърсили подкрепа, в повече от една институция?* Правна възможност е една жертва да е регистрирана, като отделен случай, в различни институции.

Предизвикателство пред партньорството в сферата на превенция на домашното насилие е да се анализират уникалните случаи и същевременно случаите, по които работят съвместно повече от една институция. Възможно решение е изготвяне на стандартизирани формуляри за регистрация със съпоставими данни на пострадали от домашно насилие. Друг вариант е обмяна на информация и съпоставяне на имената на пострадалите от домашно насилие, регистрирани във всички компетентни институции в област Разград.

Според спецификата на работа и правната рамка, има разлика в броя на пострадалите за наблюдавания период. Най-много пострадали от домашно насилие са идентифицирани в съдебни процеси по ЗЗДН (270 бр.). Сериозна група жертви на домашно насилие са потърсили подкрепа в полицейските служби (217 бр.), следвани от Консултативен център по проблемите на домашното насилие в Разград (213 бр.), една районна прокуратура (126 бр.), 4 Центъра за обществена подкрепа (71 бр.), 4 дирекции „Социално подпомагане“ (70 бр.) и Център за спешна медицинска помощ в Разград (47 бр.).

**Идентифицирани са пет фактора за затрудненията в процеса на защита от домашно насилие през последните четири години: 2020-2023 г.:**

1. **Ситуацията с COVID-19** коренно промени обществото и рефлектира върху социалния феномен „домашно насилие“. Ограниченията в придвижването и социалната дистанция доведоха до сериозна ескалация на насилието в семейството. Сигналите за насилие в семейството се увеличиха с 30%. Съдебните дела нараснаха с повече от 10%.

2. **Политическата криза** – серия от избори, редуващи се със служебни правителства и динамиката в лидерството демотивираха част от хората в институциите. Увеличи се видимо незачитането на обществените порядки и морални норми, което води масово до чувство за безнаказаност и величие.

3. **Мигрантският натиск** изисква сериозен ресурс на МВР – командироване на много служители от страната на южната граница. Често отсъствие на координаторите по ЗЗДН в РУ на МВР поради командироване на южната граница затруднява комуникацията и бързо решаване на всеки един случай на домашно насилие.

4. **Безпътицата за жертвите** – няма (социална) услуга за кризисно настаняване на сигурно място на пострадалите, където да получават грижа, внимание и възстановяване. Липсва защитено място, подслон за жертвите на насилие в семейството в Лудогорието.

5. **Финансирането на програмите за превенция и защита от домашно насилие** е с низходяща тенденция последните три години – Министерство на правосъдието финансира проекти с продължителност само 4 месеца и бюджет от 20 000лв. Една година има 12 месеца.

**II. Обобщена информация от работата на отговорните институции и на неправителствения сектор по прилагането на ЗЗДН през периода 2020 г. – първо шестмесечие на 2023 г.**

Процесът на превенция на домашното насилие в Лудогорието се отличава с няколко тенденции в дейността на основните институции по прилагане на ЗЗДН:

* Област Разград е на трето място в България по брой издадени заповеди за незабавна и постоянна защита за 2022 г., спрямо броя на населението. Тенденцията се запазва и през първите шест месеца на 2023г., показва анализ на Главна дирекция „Национална полиция“ в МВР – област Разград отново е на трето място по броя издадени заповеди за защита от домашно насилие.
* В България през изминалата 2022 г. са издадени 3656 заповеди за съдебна защита, според информация от Висшия съдебен съвет (получена по Закона за достъп до обществена информация). За област Разград съдебните заповеди са 59, като Районен съд Разград е издал 27, Районен съд Исперих – 19, Районен съд Кубрат – 13. Анализ на броя на издадените съдебни заповеди (постановени съдебни решения по Закона за защита от домашно насилие) за цялата страна показва, че в Лудогорието са издадени едва 1,61% от общия брой.
* След достигнатия връх през 2019 г. на регистрираните сигнали за домашно насилие в трите полицейски управления (Разград, Кубрат, Исперих) – 95, броят им започва ежегодно да намалява и стига 65 през 2022 г. Големият ръст на показателите „Брой съставени предупредителни протоколи, на основание чл. 65, ал. 2 от ЗМВР“, „Брой проведени беседи с извършители на домашно насилие“ и Брой изпълнени мерки за защита по ЗЗДН (чл. 3 от Инструкция № Iз-2673/10.11.2010 г.)“ през 2022 г. и запазването на тази тенденция през 2023 г. показва активната работа на органите на МВР.
* През настоящия период се запазва средното ниво от предишните отчетни периоди на броя на преписките и досъдебните производства в Районна прокуратура Разград и Окръжна прокуратура Разград, което е белег за активност на пострадалите лица и повишена ангажираност на държавното обвинение към домашното насилие;
* Запазва се средното ниво от предишни години на броя на съдебните дела, заведени в трите районни съдилища в Разград, Кубрат и Испери, както и на второинстанционните дела в Окръжен съд Разград. Налице е низходяща теннденция в общата съвкупност.
* Наблюдава се известно активизиране на дирекции „Социално подпомагане“ (Разград, Кубрат, Исперих, Самуил), които приоритетно подпомагат и основно идентифицират деца-жертви на домашно насилие, като е незначителен делът на пълнолетните пострадали от домашен тормоз.

1. **Обобщена информация за работата на съдилищата от Разградски съдебен окръг по случаи на домашно насилие и прилагане на Закона за защита от домашно насилие за периода 2020 г. – първо шестмесечие на 2023 г.**

Необходимо е да се анализира информацията защо една трета от всички съдебни дела за защита от домашно насилие са прекратени. Защо пострадалите лица не искат да получат съдебна защита за продължителен период? Кои са причините да липсва увереност у жертвите на насилие в семейството? Какви мерки трябва да се предприемат, за да бъдат защитени всички потърсили съдебна защита?

Интересна информация се съдържа в статистическата справка относно две основни групи – постъпили и свършени дела, като са представени и детайли относно пол на жертвите (жена, мъж, дете). Интерес представлява да се проследят влезлите в сила съдебни дела по ЗЗДН, колко са издадените заповеди с наложени мерки и брой на съдебните мерки за защита.

Обект на анализ са няколко ключови показатели в съдебния процес – постъпили, свършени, прекратени, влезли в сила, останали несвършени. Най-много съдебни дела за отчетния период са приключени в Районен съд Исперих, но същевременно там е най-висок процентът на прекратените дела, които са две трети от общия брой. Около една четвърт са прекратени в Районен съд Разград и под една седма – в Районен съд Кубрат.

Най-много дела за разглеждане за отчетния период има в Районен съд – Разград – 101, следват от Районен съд Исперих – 99 и Районен съд Кубрат – 56. Общият брой на трите райони съдилища е 256. 81 от тези дела са прекратени (32%) и 175 са решени по същество (68%).

Брой съдебни дела с издадени заповеди по наложени мерки за целия отчен период е 124 или 48% от делата.

|  |  |
| --- | --- |
| **33 през 2020 г.** | 13 в РС Разград, 13 в РС Исперих и 7 в РС Кубрат |
| **42 през 2021 г.** | 18 в РС Разград, 9 в РС Исперих и 15 в РС Кубрат |
| **29 през 2022 г.** | 12 в РС Разград, 6 в РС Исперих и 11 в РС Кубрат |
| **20 през първото шестмесечие на 2023 г.** | 6 в РС Разград, 4 в РС Исперих и 10 в РС Кубрат |

Общо за целия период броят на жертвите от домашно насилие по данни на трите районни съдилища в област Разград е 270, като 210 от тях са жени (78%), 21 са мъже (8%) и 39 жертви са деца (14%).

Общо за целия период броят на жертвите от домашно насилие по данни на Районен съд Разград е 106, като 76 от тях са жени, 10 са мъже и 20 са деца. Същия брой са жертвите от домашно насилие според Районен съд Исперих - 106, като 81 от тях са жени, 7 са мъже и 18 са деца. Два пъти по-малко са жертвите от домашно насилие по данни на Районен съд Кубрат (58), като 53 от тях са жени, 4 са мъже и 1 жертва е дете.

**1.1. ОКРЪЖЕН СЪД РАЗГРАД**

Окръжен съд Разград разглежда въззивни съдебни дела по ЗЗДН, като втора съдебна инстанция и се произнася с окончателен съдебен акт. За наблюдавания период се налице сравнително устойчива тенденция за леко увеличение на постъпилите за разглеждане дела по ЗЗДН срещу актове на районни съдилища.

За периода се наблюдава увеличаване броя на въззивните граждански дела, съответно през 2020 г. са 5 бр., през 2021 г. са 6 бр, през 2022 г. са 8 бр. и за първата половина на 2023 г. са 4 броя. Общият им брой за целия отчетен период е 23.

Може да се направи извод, че с увеличаване на броя на въззивните граждански дела в Окръжен съд Разград се увеличава и качеството на съдебните актове на районните съдилища, за което е белег големия дел потвърдени решения през всяка една от наблюдаваните години.

През 2020 г. от 5 свършени въззивните граждански дела при 3 решенията са оставени в сила, 1 решение е отменено и 1 дело е прекратено. По 3 от общо 6 въззивни съдебни дела през 2021 г. са потвърдени решения на районни съдилища, по 2 решението е изменено отчасти и 1 решение е отменено. През 2022 г. от 8 свършени въззивните граждански дела при 5 решенията са оставени в сила, по 2 решението е изменено отчасти и 1 решение е отменено. По 1 от общо 3 въззивни съдебни дела през първата половина на 2023 г. е потвърдено решението на съответния районен съд, по 1 решението е изменено отчасти и 1 решение е отменено.

През 2021 г. е налице е едно възвазивно наказателно дело по чл. 296 от НК, като решенито на съответния районен съд е потвърдено.

Подробни данни със справка за въззивни производства в Окръжен съд Разград по Закона за защита от домашното насилие за периода 2015 - 2018 г. са представени в приложение 1.

**1.2. РАЙОНЕН СЪД РАЗГРАД**

Анализът на делата, образувани по ЗЗДН в Районен съд – Разград през отчетния период показва увеличаване с над 50% на броя на случаите, в които е търсена съдебна защита през 2021 г. (30 новообразувани дела) в сравнение с 2020 г. (17 новообразувани дела). През следващата 2022 г. броят на новообразуваните дела отново е сравнително висок – 26. Данните за първите шест месеца на 2023 г. (13 новообразувани дела) показват, че нивата от предходните две години ще се запазят.

През 2020 г. в Районен съд Разград са разгледани 21 дела по ЗЗДН (в това число 4 останали несвършени дела в началото на период и 17 новообразувани). От тях са свършени 20 дела, като 6 са прекратени и 14 са решени по същество. Наложени са 9 мерки по ЗЗДН. Издадени са 13 заповеди по наложени мерки.

През 2021 г. са разгледани 36 дела по ЗЗДН (в това число 6 останали несвършени дела в началото на период и 30 новообразувани). От тях са свършени 33 дела, като 12 са прекратени и 21 са решени по същество. Наложени са 9 мерки по ЗЗДН. Издадени са 13 заповеди по наложени мерки.

През следващата 2022 г. са разгледани 29 дела по ЗЗДН (в това число 3 останали несвършени дела в началото на период и 26 новообразувани). От тях са свършени 27 дела, като 10 са прекратени и 17 са решени по същество. Наложени са 27 мерки по ЗЗДН. Издадени са 18 заповеди по наложени мерки.

През първото шестмесечие на 2023 г. в Районен съд Разград са разгледани 15 дела по ЗЗДН (в това число 2 останали несвършени дела в началото на период и 13 новообразувани). От тях са свършени 9 дела, като 9 са решени по същество. Наложени са 9 мерки по ЗЗДН. Издадени са 6 заповеди по наложени мерки.

Броят на жертвите от домашно насилие през 2020 г. е 23, като 13 от тях са жени, 3 са мъже и 7 са деца. През 2021 г. броят на жертвите от домашно насилие е 32, като 29 от тях са жени, 2 са мъже и една жертва е дете.

Общо за целия период броят на жертвите от домашно насилие е 106, като 76 от тях са жени, 10 са мъже и 20 са деца. Повече от 7/10 (72%) от жертвите на домашно насилие са жени, 9% са мъже и 19% са деца. В това отношение картината от миналите отчетни периоди се запазва. Броят на жертвите от домашно насилие през 2022 г. е 36, като 22 от тях са жени, 4 са мъже и 10 са деца.

През първото шестмесечие на 2023 г. броят на жертвите от домашно насилие е 15, като 13 от тях са жени, 2 са деца и една жертва е мъж. Това показва ежегоден ръст на показателя за наблюдавания период.

**1.3. РАЙОНЕН СЪД ИСПЕРИХ**

Анализът на делата, образувани по ЗЗДНв Районен съд Исперих през отчетния период показва, че единствено през 2021 г. броят на новообразуваните дела е значително по-нисък от другите наблюдаваните години. Данните за първите шест месеца на 2023 г. (13 новообразувани дела) показват, че нивата от предходните две години ще се запазят.

През 2020 г. в Районен съд Исперих са разгледани 33 дела по ЗЗДН (в това число 8 останали несвършени дела в началото на период и 25 новообразувани). От тях са свършени 28 дела, като 11 са прекратени и 17 са решени по същество. Наложени са 26 мерки по ЗЗДН. Издадени са 13 заповеди по наложени мерки.

През 2021 г. са разгледани 22 дела по ЗЗДН (в това число 5 останали несвършени дела в началото на период, 16 новообразувани и 1 получено по подсъдност). От тях са свършени 20 дела, като 9 са прекратени и 11 са решени по същество. Наложени са 17 мерки по ЗЗДН. Издадени са 9 заповеди по наложени мерки.

През 2022 г. са разгледани 25 дела по ЗЗДН (в това число 2 останали несвършени дела в началото на период и 23 новообразувани). От тях са свършени 19 дела, като 10 са прекратени и 9 са решени по същество. Наложени са 11 мерки по ЗЗДН. Издадени са 6 заповеди по наложени мерки.

През първото шестмесечие на 2023 г. са разгледани 19 дела по ЗЗДН (в това число 6 останали несвършени дела в началото на период и 13 новообразувани). От тях са свършени 17 дела, като 13 са прекратени и 4 са решени по същество. Наложени са 11 мерки по ЗЗДН. Издадени са 4 заповеди по наложени мерки.

Общо за целия период броят на жертвите от домашно насилие е 106, като 81 от тях са жени, 7 са мъже и 18 са деца. Повече от ¾ (76%) от жертвите на домашно насилие са жени, 7% са мъже и 17% са деца. В това отношение картината от миналите отчетни периоди се запазва. Броят на жертвите от домашно насилие през 2020 г. е 33, като 25 от тях са жени, 2 са мъже и 6 са деца. През 2021 г. броят на жертвите от домашно насилие е 26, като 20 от тях са жени, 4 са мъже и 2 са деца. Броят на жертвите от домашно насилие през 2022 г. е 26, като 21 от тях са жени, 1 жертва е мъж и 4 са деца. През първото шестмесечие на 2023 г. броят на жертвите от домашно насилие е 21, като 15 от тях са жени и 6 са деца. Това показва сравнително еднакви стойности на показателя за наблюдавания период.

**1.4. РАЙОНЕН СЪД КУБРАТ**

Анализът на делата, образувани по ЗЗДНв Районен съд Кубрат през отчетния период показва, че единствено през 2021 г. броят на новообразуваните дела е по-висок от другите наблюдаваните години. Необходимо е да се анализира как при най-малък брой съдебни дела (съпоставено с другите две районни съдилища), са наложени най-много мерки за защита по ЗЗДН.

През 2020 г. в Районен съд Кубрат са разгледани 12 дела по ЗЗДН (всички новообразувани). От тях са свършени 11 дела, като 4 са прекратени и 7 са решени по същество. Наложени са 28 мерки по ЗЗДН. Издадени са 7 заповеди по наложени мерки.

През 2021 г. са разгледани 19 дела по ЗЗДН (в това число 1 останало несвършено дело в началото на период и 18 новообразувани). От тях са свършени 18 дела, като 2 са прекратени и 16 са решени по същество. Наложени са 31 мерки по ЗЗДН. Издадени са 15 заповеди по наложени мерки.

През 2022 г. са разгледани 13 дела по ЗЗДН (в това число 1 останало несвършено дело в началото на период и 12 новообразувани). От тях са свършени 19 дела, като 3 са прекратени и 10 са решени по същество. Наложени са 31 мерки по ЗЗДН. Издадени са 11 заповеди по наложени мерки.

През първото шестмесечие на 2023 г. в Районен съд Кубрат са разгледани 12 дела по ЗЗДН (всичките са новообразувани). От тях са свършени 12 дела, като 1 е прекратено и 11 са решени по същество. Наложени са 30 мерки по ЗЗДН. Издадени са 10 заповеди по наложени мерки.

Общо за целия период броят на жертвите от домашно насилие е 58, като 53 от тях са жени, 4 са мъже и 1 жертва е дете. Повече от 9/10 (91%) от жертвите на домашно насилие са жени, 7% са мъже и 2% са деца. В това отношение картината от миналите отчетни периоди се запазва. Броят на жертвите от домашно насилие през 2020 г. е 12, като 11 от тях са жени и 1 жертва е дете. През 2021 г. броят на жертвите от домашно насилие е 20, като 16 от тях са жени и 4 са мъже. Броят на жертвите от домашно насилие през 2022 г. е 13, като всички са жени. През първото шестмесечие на 2023 г. броят на жертвите от домашно насилие е 12, като всички са жени. Това показва сравнително еднакви стойности на показателя за наблюдавания период, като само през 2021 г. броят е значително по-висок.

1. **Обобщена информация за работата на прокуратурите от Разградски съдебен окръг по случаи на домашно насилие и прилагане на Закона за защита от домашно насилие за периода 2020 г. – първо шестмесечие на 2023 г.**

**2.1. ОКРЪЖНА ПРОКУРАТУРА – ГР. РАЗГРАД**

За периода 2020 г. – първо шестмесечие на 2023 г. в ОП – гр. Разград са постъпили 2 сигнала, съдържащи данни за домашно насилие. Единият е получен през 2022 г., а другият през 2023 г. Същите незабавно са изпратени на Районна прокуратура – гр. Разград, по компетентност.

**2.2. РАЙОННА ПРОКУРАТУРА РАЗГРАД**

В Районна прокуратура Разград се наблюдава увеличаване броя на регистрирани сигнали за домашно насилие за отчетния период. През 2021 г. броят им е нараснал повече от двойно в сравнение с 2020 г. – от 34 на 85. През 2022 г. има нов ръст и броят им достига 97. Само за първото шестмесечие на 2023 г. регистрираните сигнали са 60.

Четири пъти нараства бротя на отработените преписки през 2021 г. в сравнение с 2020 г. – от 34 на 132. Същите високи нива се запазват и през следващите две години.

През 2022 г. броят на постановените откази за образуване на наказателно производство се е увеличил повече от двойно – от 21 на 57. Същата тенденция се запазва и през първото шестмесечие на 2023 г. За същия период почти двойно намалява броят на образуваните и наблюдавани досъдебни производства (приключени и неприключени) – от 65 на 35.

През 2022 г. съществено намалява броят на прекратените или спрени досъдебни производства в сравнение с 2021 г. – от 24 на 7. Увеличава се и броят на образуваните и разгледани съдебни дела – от 14 на 21.

Следва да се отбележи почти тройния ръст на два важни показателя „Брой решени по същество съдебни дела“ и „Брой влезли в сила съдебни актове“ през 2021 г. в сравнение с 2020 г. Високите нива на двата показателя се запазват и през 2022 г. и първото шестмесечие на 2023 г. При около 20% от регистрираните сигнали за домашно насилие се стига до влезли в сила съдебни дела.

Наблюдава се положителна тенденция за увеличаване на активността на държавното обвинение при преследване на престъпления в условията на домашно насилие. Малко над една десета (13%) са ефективните съдебни решения за извършнео домано насилие

Броят на жертвите на домашно насилие за периода е 74.

***Таблица:*** *Обобщена информация за РП Разград за последните три години: 2020 – първо шестмесечие на 2023 г., за работата по случаи на домашно насилие и прилагане на ЗЗДН*

|  |  |  |  |  |  |
| --- | --- | --- | --- | --- | --- |
|  | **Показатели** | **2020 г.** | **2021 г.** | **2022 г.** | **Първо шестмесечие на 2023 г.** |
|  | Брой регистрирани сигнали за домашно насилие | 34 | 85 | 97 | 60 |
|  | Брой обработени преписки | 34 | 132 | 111 | 82 |
|  | Брой пренасочени по компетентност преписки в друга РП | 0 | 0 | 0 | 0 |
|  | Брой постановени откази за образуване на наказателно производство | 39 | 21 | 57 | 35 |
|  | Брой образувани и наблюдавани досъдебни производства (приключени и неприключени) | 14 | 65 | 35 | 28 |
|  | Брой приключени досъдебни производства | 10 | 39 | 28 | 11 |
|  | Брой прекратени или спрени досъдебни производства | 4 | 24 | 7 | 6 |
|  | Брой образувани и разгледани съдебни дела | 6 | 14 | 21 | 3 |
|  | Брой прекратени съдебни дела | 0 | 0 | 0 | 0 |
|  | Брой решени по същество съдебни дела | 6 | 16 | 17 | 6 |
|  | Брой влезли в сила съдебни актове | 6 | 17 | 17 | 6 |
|  | Брой жертви на домашно насилие: | 34 | Няма данни | 24 | 20 |

**3. Обобщена информация за работата на ОДМВР Разград по случаи на домашно насилие и прилагане на Закона за защита от домашно насилие (2021– първо шестмесечие на 2023 г.):**

ОД на МВР Разград предостави подробна информация по 12 показателя за 4 РУ на МВР за периода 2021 г.– първо шестмесечие на 2023 г.

***Таблица:*** *Информация за работата на полицията по случаи на домашно насилие – обобщени данни за област Разград – справка от ОД на МВР, град Разград*

|  |  |  |  |  |  |
| --- | --- | --- | --- | --- | --- |
|  | **Показатели** | **2020 г.** | **2021 г.** | **2022 г.** | **Първо шестмесечие на 2023 г.** |
|  | Брой постъпили заповеди по ЗЗДН за последващ контрол | 48 | 64 | 64 | 35 |
|  | Брой жертви на домашно насилие – общо (във връзка с точка 1). От тях: | 54 | 64 | 64 | 35 |
| * мъже | 3 | 8 | 10 | 6 |
| * жени | 36 | 50 | 50 | 28 |
| * деца | 15 | 6 | 4 | 1 |
|  | Брой съставени предупредителни протоколи, на основание чл. 65, ал. 2 от ЗМВР | 117 | 73 | 172 | 73 |
|  | Брой проведени беседи с извършители на домашно насилие | 85 | 55 | 172 | 42 |
|  | Брой оказани съдействия на жертви на домашно насилие | 24 | 14 | 23 | 22 |
|  | Брой регистрирани сигнали за домашно насилие | 91 | 72 | 65 | 32 |
|  | Брой отработени преписки | 66 | 54 | 62 | 44 |
|  | Брой образувани досъдебни производства по чл. 296 на НК. | 24 | 52 | 46 | 19 |
|  | Брой постъпили молби за защита от домашно насилие по ЗЗДН  (чл. 3 от Инструкция № Iз 2673/10.11.2010 г.) | 12 | 1 | 0 | 4 |
|  | Брой изпълнени мерки за защита по ЗЗДН  (чл. 3 от Инструкция № Iз-2673/10.11.2010 г.) | 12 | 6 | 59 | 37 |
|  | Брой създадени програми за превенция и защита от домашно насилие  (чл. 3 от Инструкция № Iз-2673/10.11.2010 г.) | 1 | 0 | 0 | 0 |
|  | Брой извършени съвместни действия при защита от домашно насилие  (чл. 3 от Инструкция № Iз-2673/10.11.2010 г.) | 2 | 2 | 45 | 2 |

При анализ на данните се открояват интересни тенденции:

1. Броят на постъпилите заповеди по ЗЗДН за последващ контрол (т.1) нараства през 2021г. в сравнение с 2020 г. от 48 на 64, т.е. с 33% и остава на същите нива през 2022 г. Данните през първото полугодие на 2023 г. показват, че показателят ще се запази на същото ниво. Същата е тенденцията при показателия „Брой жертви на домашното насилие“. За целия отчетен период броят на жертвите на домашно насилие е 217. 76% от тях са жени, 12% са мъже и 12% са деца. Съпоставката с периода 2015-2019 г. показва голям ръст на жертвите на домашно насилие – мъже – от 1% до 12%. Техният брой нараства всяка година и през настоящия отчетен период. Следва да се отбележи големият брой жертви на домашно насилие – деца през 2020 г. (по време на пандемията от коронавирусната нифекция) – 15.
2. Повече от два пъти нараства броят на съставените предупредителни протоколи (т. 3) за 2022 г. спрямо 2021 г., след спад през 2021 г. в сравнение с 2020 г. Данните през първото полугодие на 2023 г. показват, че показателят ще се запази на същото високо ниво. Същата е тенденцията и при показател „Брой проведени беседи с извършители на домашно насилие“, където броят на проведените беседни нараства три пъти през 2022 г. в сравнение с 2021 г. – от 55 на 172. За целия период са съставени 435 предупредителни протокола и са направени 354 беседи.
3. Нивото на показателите „Брой оказани съдействия на жертви на домашно насилие“, „Брой регистрирани сигнали за домашно насилие“ и „Брой отработени преписки“ е сравнително равномерно през всяка една от годините на отчетния период. За целия отчетен са регистрирани 260 броя сигнали за домашно насилие.
4. Наблюдава се повече от двоен ръст на показателя „Брой образувани досъдебни производства по чл. 296 на НК“ през 2021 г. в сравнение с 2020 г. Високите нива се запазват и през 2022 и първото полугодие на 2023 г.
5. Необходимо е да се анализира много малкия брой постъпили молби за защита от домашно насилие по ЗЗДН (чл. 3 от Инструкция № Iз 2673/10.11.2010 г.) през отчетния период.
6. Наблюдава се много голям ръст на показателя „Брой изпълнени мерки за защита по ЗЗДН (чл. 3 от Инструкция № Iз-2673/10.11.2010 г.)“ през 2022 г. в сравнение с предишните две години от отчетния период – от 12 през 2020 г. и 6 през 2021 г. на 59 през 2022 г. Данните през първото полугодие на 2023 г. показват, че показателят ще се запази на същото високо ниво.
7. Следва да се отбележи, че през 2022 г. броят на извършените съвместни действия при защита от домашно насилие (чл. 3 от Инструкция № Iз-2673/10.11.2010 г.) е 45, а през останалите три години през отчетния период е по 2 за една календарна година.
8. Големият ръст на показателите „Брой съставени предупредителни протоколи, на основание чл. 65, ал. 2 от ЗМВР“, „Брой проведени беседи с извършители на домашно насилие“ и Брой изпълнени мерки за защита по ЗЗДН (чл. 3 от Инструкция № Iз-2673/10.11.2010 г.)“ през 2022 г. и запазването на тази тенденция през 2023 г. показва активната работа на органите на МВР.

Обобщени данни с нформация за работата на полицията по случаи на домашно насилие за четирите Районни управление на МВР в област Разград: гр. Разград, гр. Исперих, гр. Кубрат е представена в Приложение 1.

**4. Обобщена информация за работата на дирекциите „Социално подпомагане” по случаи на домашно насилие и прилагане на Закона за защита от домашно насилие (2020 – първото шестмесечие на 2023 г.):**

По информация на РДСП – Разград са налице следните стойности на показателите за работата на дирекциите „Социално подпомагане” по случаи на домашно насилие и прилагане на Закона за защита от домашно насилие (2020 – първото шестмесечие на 2023 г.):

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **Показатели** | **2020г.** | | | **2021 г.** | | | **2022 г.** | | | **Първо шестмесечие на 2023 г.** | | |
| **Деца** | **Жени** | **Мъже** | **Деца** | **Жени** | **Мъже** | **Деца** | **Жени** | **Мъже** | **Деца** | **Жени** | **Мъже** |
| 1. | Брой постъпили молби за защита от домашно насилие по ЗЗДН (чл. 3 от Инструкция № Iз-2673/10.11.2010 г.) | 2 | 0 | 0 | 13 | 0 | 0 | 11 | 0 | 0 | 8 | 0 | 0 |
| 2. | Брой изпълнени мерки за защита по ЗЗДН (чл. 3 от Инструкция № Iз-2673/10.11.2010 г.) | 2 | 0 | 0 | 0 | 0 | 0 | 2 | 0 | 0 | 1 | 0 | 0 |
| 3. | Брой създадени програми за превенция и защита от домашно насилие (чл. 3 от Инструкция № Iз-2673/10.11.2010 г. | 0 | | | 0 | | | 0 | | | 0 | | |
| 4. | Брой извършeни съвместни действия при защита от домашно насилие (чл. 3 от Инструкция № Iз-2673/10.11.2010 г.) | 18 | 0 | 0 | 11 | 0 | 0 | 17 | 0 | 0 | 1 | 0 | 0 |
| 5. | Брой регистрирани сигнали за домашно насилие (общо). | 18 | 1 | 0 | 26 | 0 | 0 | 28 | 1 | 0 | 15 | 3 | 0 |
| От тях, според вида на претърпяното насилие: |
| ·   Физическо насилие | 14 | 1 | 0 | 16 | 0 | 0 | 14 | 0 | 0 | 8 | 0 | 0 |
| ·   Сексуално насилие | 0 | 0 | 0 | 1 | 0 | 0 | 4 | 1 | 0 | 0 | 3 | 0 |
| ·   Психическо насилие | 2 | 0 | 0 | 4 | 0 | 0 | 5 | 0 | 0 | 7 | 0 | 0 |
| ·   Пренебрегване | 2 | 0 | 0 | 5 | 0 | 0 | 5 | 0 | 0 | 0 | 0 | 0 |
| 6. | Брой заведени преписки | 14 | 0 | 0 | 18 | 0 | 0 | 25 | 0 | 0 | 7 | 0 | 0 |
| 7. | Брой жертви на домашно насилие, насочени към компетентни институции и доставчици на социални услуги, подходящи за лица, пострадали от домашно насилие | 17 | 0 | 0 | 18 | 0 | 0 | 24 | 0 | 0 | 11 | 0 | 0 |
| 8. | Брой прекратени преписки | 4 | 0 | 0 | 6 | 0 | 0 | 3 | 0 | 0 | 7 | 3 | 0 |
| 9. | Брой жертви на домашно насилие | 18 | 1 | 0 | 24 | 9 | 1 | 25 | 4 | 0 | 15 | 4 | 0 |
| 10. | Брой проведени процедури-изслушвания в Синя стая за изслушване на деца в сградата на Битов комбинат в гр. Разград | 0 | 0 | 0 | 0 | 0 | 0 | 0 | 0 | 0 | 0 | 0 | 0 |
| 11. | Брой деца, участвали в процедурите по т.13 | 0 | 0 | 0 | 0 | 0 | 0 | 0 | 0 | 0 | 0 | 0 | 0 |
| 12. | Брой процедури, при които е осъществена видеоконферентна връзка със заседателна зала в съд | 0 | 0 | 0 | 0 | 0 | 0 | 0 | 0 | 0 | 0 | 0 | 0 |

Статистиката за показателя „Брой постъпили молби за защита от домашно насилие по ЗЗДН (чл. 3 от Инструкция № Iз-2673/10.11.2010 г.)“ показва, че е налице голямо увеличаване на постъпилите молби за защита от домашно насилие по ЗЗДН през 2021 г. в сравнение с 2020 г. – от 2 на 13 броя. Високите нива на показателя се запазват и през следващите две години.

Броят на изпълнените мерки за защита по ЗЗДН (чл. 3 от Инструкция № Iз-2673/10.11.2010 г.) е 5 за целия период.

От регистрациите в четири дирекции „Социално подпомагане“ е видимо увеличаване на сигналите за домашно насилие през 2021 г. в сравнение с 2020 г. – от 18 на 26 броя. Високите нива на показателя се запазват и през следващите две години. След регистрирането на сигнала, повечето жертви на домашно насилие, се насочват към компетентни институции и доставчици на социални услуги, подходящи за лица, пострадали от домашно насилие.

По отношение на вида насилие преобладаващо е физическото, следвано от психическото. По-малък е броят на сигнали за сексуално насилие в семейна среда. По отношение на неглижирането, като вид насилие, не са отчетени сигнали, при които се идентифицира като водещ риск неглижиране. Обикновено при тези случаи се идентифицират множество рискове в семейната среда с наличие на бедност, липса на доходи, нисък социален и образователен статус на родителите.

Безспорен факт е, че обикновено при констатиране на даден вид водещо насилие в семейна среда винаги има и съпътстващо друго насилие, напр. икономическа зависимост или емоционално такова, което за жертвата е скрито и не се отчита като такова, а по-скоро се акцентира на последствията.

Броят на жертвите на домашно насилие нараства със всяка година, като се увеличава броя на жените, пострадали от домашно насилие. За целия отчетен период броят на жертвите на домашно насилие – деца е 82, броят на пострадалите от домашно насилие жени е 18, а на мъжете – 1.

От статистическата информация, може да се направи извод, че дирекциите „Социално подпомогане“ подобряват работата по прилагането на ЗЗДН. Броят на заведените преписки нараства с всяка година, като за целия отчетен период броят им е 64. Запазва се една основна характеристика от предходните години по отношение дейността на дирекциите „Социално подпомогане“ – към тях се подават почти изцяло сигнали за домашно насилие над деца, които се адресират до отделите „Закрила на детето“. Много малка част от сигналите са за жени – жертви на домашно насилие. Могат да се направят следните изводи от работата по случаите на домашно насилие с деца:

* + Преобладава физическото насилие, което в повечето случаи е вследствие на алкохол или други употребени активни вещества. Не са редки и случаите, при които характеровите особености, неграмотността и ниската социалната компетентност на родителите водят до прибягване на употреба на физически наказания и рестриктивни наказателни мерки спрямо децата.
  + Често пъти, родителят-жертва на домашно насилие не отчита, че децата дори и само свидетели на скандали и побоища, са също обект на насилие. В такива моменти егоцентричните личностови особености надделяват, включват се различни защитни механизми, целящи физическо спасяване на себе си от агресора, считайки, че децата не са обект на насилие след като не са пострадали физически.
  + Почти при всеки случай жертвите на насилие често пъти прекратяват всички процедури, които са започнати и се връщат при насилника, защото смятат, че той/тя се е „поправил“.
  + Наблюдава се цикличност във взаимоотношенията, задълбочават се критичните ситуации и въпреки усилията на специалистите от отделите за закрила на детето и социалните услуги към които са насочени клиентите, обикновено оздравителните процеси са тежки и бавни.
  + Нееднократно се наблюдават ситуации, при които клиентите използват домашното насилие за реваншизъм или постигане на други цели /родителски права, бракоразводни дела, имотни облаги/. След извършване на проверка и установяване на реална ситуация с отсъствие на домашно насилие, няма последствия за гражданите, които ангажират институциите в подобни семейни войни.
  + В образователните институции педагогическите специалисти нямат умения да разпознават симптомите на домашно насилие или предпочитат да не сезират компетентните органи поради страх или нежелание да бъдат въвличани в процедури. Близкото обкръжение на семейството (роднини, съседи и приятели) също не желае да сигнализира институциите за случаи на домашно насилие.

Две основни тенденции могат да се изведат, като се отчитат различните фактори, свързани предимно с прилагане на интервенции за подкрепа на жертви на домашно насилие:

* + Подкрепата се осъществява най-ефективно чрез съвместната дейност на социалните услуги и Дирекциите „Социално подпомагане“. Водещ фактор за успешна работа по случай е наличието на подкрепяща среда на жертвите /близки, роднини, приятели/, личностни фактори и икономическа независимост.
  + Работата на социалните услуги и услугите, предоставяни от различни организации, работещи по проблема на домашното насилие, е водеща и по-ефективна при наличие на дългосрочно ползване на социална услуга.

Обобщена статистическа информация от Регионална дирекция „Социално подпомагане” за област Разград, отделно по дирекции „Социално подпомагане” в гр. Разград, гр. Кубрат, гр. Исперих и с. Самуил, е представена в Приложение 1.

**5. Информация за работата на общинските администрации в област Разград по превенция на домашното насилие и прилагане на ЗЗДН за периода 2020 – първо шестмесечие на 2023 г.**

**5.1. Информация за работата на Община Разград по превенция на домашното насилие и прилагане на ЗЗДН за периода 2020 г.– първо шестмесечие на 2023 г.**

Дейностите по превенция на домашното насилие и прилагане на ЗЗДН в Община Разград се изпълняват главно в две социални услуги в град Разград: Център за обществена подкрепа и Център за работа с деца на улицата. Те са управлявани от Сдружение „ЖАНЕТА”.

Сдружението изпълнява дейности по превенция на домашното насилие и прилагане на Закона за защита от домашното насилие /ЗЗДН/, превенция на ранните бракове, консултации на деца на разведени родители и техните семейства, на деца с проблеми в училище, деца с поведенчески проблеми и техните семейства.

Предоставя следните социални услуги за деца и семейства: Информиране и консултиране, Застъпничество и посредничество, Обучение за придобиване на умения, Терапия и рехабилитация, Общностна работа, Осигуряване на подслон.

Сдружение „ЖАНЕТА” предоставя на децата и учениците обща и допълнителна подкрепа за личностно развитие, която осигурява подходяща физическа, психологическа и социална среда за развиване на способностите и уменията им.

Основна цел е оказване на помощ и подкрепа на деца с проблемно/отклоняващо се поведение, чиито проблеми са комплексни и обхващат цялото семейство. Конкретните дейности са според индивидуален план за предоставяне на услуги. Разработени са програми за социални умения – умения за общуване, за самоконтрол и асертивно поведение, справяне с гнева, решаване на конфликти. Програмите се предлагат индивидуално или групово, в зависимост от особеностите на случая.

Услугите за родители включват: развиване на родителски умения; знания за девиации в поведението на подрастващите и възможни начини за справяне с емоционалните и поведенческите проблеми на детето; отговорност на родителите за формиране на ценностните ориентации на детето; решаване на семейни конфликти; необходимост и начини за общуване с детето.

Консултиране на място в **ЦОП/ЦРДУ** и/или в дома – социално (вкл. за социалните патологии – проституция, скитничество, зависимости и опасностите от рисково поведение), психологическо, юридическо (правни основания за въздействие противообществени прояви и престъпления), професионално, медицинско-просветно (против употреба на наркотици и алкохол, предпазване от СПИН, сексуална и контрацептивна просвета). Подкрепа за преодоляване на затруднения в ученето; организация на свободното време и развиване на интереси и заложби. Работи се за създаване на мотивация за учене, за общуване с връстници, развиване на нов стил на социални взаимодействия, толерантност, позитивни емоции и поведение.

Сдружението реализира множество кампании и инициативи сред общността: превенция на ранните бракове „Искам да уча, искам да сполуча”; дарителски кампании за деца и семейства; здравно-образователни кампании; кампании за предотвратяване на насилието във всякакви форми; кампания за безопасност на децата на пътя; равнопоставеност на жените; защитени и реализирани проекти за подкрепа на възрастни хора и семейства в нужда.

**Предоставяне на информация в сферата на образованието**

През отчетния период от началото на 2020 г. до края на първото шестмесечие на 2023 г. в образователните институции на територията на община Разград са реализирани следните дейности във връзка с превенция на домашното насилие:

* + **Работа в Час на класа:**
    - проведени са дискусии и беседи с учениците на различни теми;
    - решаване на казуси за агресия и насилие между ученик-ученик, учител-ученик, родител-ученик;
    - ролеви игри, изработване на общи правила на поведение;
    - споделяне на опит с цел превенция на домашното насилие и създаване на осъзнатост за това, какво е насилие, тормоз, агресия, както и информиране за начините, по които децата могат да сигнализират или да се предпазят от всички прояви на домашно насилие;
    - запознаване с правата им и с нормативната уредба (Закон за закрила на детето, Закон за защита срещу домашното насилие, Закон за защита срещу дискриминацията и др.).
  + **Представяне на презентации**, които да изградят представата за добрия пример на отношенията в семействата и извън тях – между родители, между родители и деца, като и между връстници.
  + ***Примерни теми, които са разглеждани:***
  + *„Агресивност при ученици от среден курс и подрастващи“* – тема засягаща насилието, често започващо в семействата и разпростиращо се в обществото, в общуването между учениците, проявено под формата на агресия, различен вид тормоз и стигащо до физическо насилие - ППМГ „Акад. Н. Обрешков“, гр. Разград;
  + *„Кибертормоз“* – онлайн презентиране и дискусия, как да се пазят децата от виртуалното насилие, в обхвата на което много често те попадат именно поради пребиваването им в неглижираща ги или използваща насилието като възпитателен метод семейна среда - ППМГ „Акад. Н. Обрешков“, гр. Разград;
  + *„Тема за толерантността“* – с цел формиране и развитие на социална емпатия и толерантност към различието, приемане на другостта и отдалечаване от агресията и насилието, породени най-често поради липса на тези две качества - ППМГ „Акад. Н. Обрешков“, гр. Разград;
  + *„Трафик на хора“* – с цел превенция на домашното насилие, което създава условия, подхранващи трафика на хора, възползвайки се от уязвимостта на децата и манипулирайки ги посредством естествения им стремеж да избягат от деструктивната семейна среда - ППМГ „Акад. Н. Обрешков“, гр. Разград;
  + *„Асертивно поведение“* – децата да се научат да се справят с трудните емоции по добър начин, тача че да могат да изразяват своите нужди асертивно. Повишаване на осъзнатостта на учениците за общуването в семействата и в социалния им кръг, за възможностите да постигнат целите си или да изразят себе си, преди да използват агресията и насилието - ППМГ „Акад. Н. Обрешков“, гр. Разград;
  + *„Ние и нашето семейство“* – по повод Деня на семейството – примери за добри семейни отношения, даващи възможност за изграждане на здрава, осъзната, цялостна и функционална личност - ППМГ „Акад. Н. Обрешков“, гр. Разград;
  + *„Триъгълникът на Карпман“* – дискусия по темата, в която се разглеждат различните модели, в които попадаме – насилника, спасителя и жертвата и как да излезем от този триъгълник - ППМГ „Акад. Н. Обрешков“, гр. Разград;
  + *„Домашното насилие и как да се защитим“* – тема разясняваща какво е насилие, кои са уязвимите групи, как да забележим, когато някой е жертва на насилие, както и къде да потърсим помощ - ППМГ „Акад. Н. Обрешков“, гр. Разград;
  + Дискусия, която се провежда всяка година с ученици в Час на класа на 19.11**. по повод Световния ден за борба с насилието над деца -** ППМГ „Акад. Н. Обрешков“, гр. Разград.
  + **Ежегодно за отбелязване на Световния ден за борба с насилието над деца** чрезизготвяне на информационно табло, информационно – образователни материали, съобразени с различни възрастови групи и свързани с домашното насилие и с правата и задълженията на децата.
  + Изпълнение на дейностите, заложени в училищната Стратегия за Обща подкрепа, а именно дейности, свързани с превенцията на насилието – конкретна работа с учениците, информиране на техните родители за рисковете и последствията от насилието над деца - ППМГ „Акад. Н. Обрешков“, гр. Разград.
  + **Ежегодно информиране на педагогическия персонал за видовете насилие и начините за идентифициране на белезите на насилие над деца** – физическо насилие с физически индикатори и поведенчески индикатори, индикатори, които могат да насочат за евентуално психическо насилие над децата, белези за разпознаване на сексуалното малтретиране, индикатори за пренебрегване на децата.
  + Сформирани са Училищни координационни съвети за противодействие и са създадени планове за дейността на УКС за противодействие на училищния тормоз за прилагане на цялостен подход, полагане на координирани и последователни усилия за предотвратяване на тормоза и създаване на по-сигурна училищна среда - информиране на родителската общност по проблемите на престъпността в училищната възраст, превантивна дейност, проучване проблемите на деца, живеещи в неблагоприятна среда (родител с криминално минало, родител злоупотребявал с наркотици, алкохол и др.).
  + **Провеждане на училищна „Програма за превенция и интервенция на насилието и агресията в училище“** с цел идентифициране и прекъсване на изградените неправилни поведенчески модели на общуване, което да формира нови, базирани на толерантност и добронамереност - ППМГ „Акад. Н. Обрешков“, гр. Разград.
  + Популяризиране на линията и възможностите за подаване на сигнал. Осигуряване на информационни материали (брошури, онлайн сайтове, телефонни номера и т.н.) на учениците, за да знаят към кого да се обърнат и на кой номер могат да се обадят при необходимост.

На видни места в училищата са окачени информационни табла **с Националната гореща телефонна линия за деца –** има1 подаден сигнал от дете през 2023 г. (детето само е подало сигнала).

* + В ОУ „И. С. Тургенев“, гр. Разград **във всяка класна стая е поставен емоциометър,** чрез който учителите и учениците могат да разпознаят евентуалните и прикрити негативни чувства и емоции и при необходимост имат възможност да се консултират с психолога на училището.
  + **Отбелязване на Международния ден на толерантността – 16 ноември** през учебните 2021/2022 г. и 2022/2023 г. в СУ „Христо Ботев“, гр. Разград с прояви, имащи отношение към превенцията на тормоза и насилието в обществото, в частност и в семейството. Изготвени са постери и рисунки с позитивни послания, насърчаващи етичните взаимоотношения в училищната общност.
  + **Организирани срещи и беседи с представители на Районен съд – Разград по програмата „Съдебната власт - информиран избор и гражданско участие. Отворени съдилища и прокуратури“** (на 18.10.2022 г.). Проведена беседа сученици от СУ „Хр. Ботев“, гр. Разград на тема „*Детското насилие – агресията в училището и семейството. Наказателна отговорност. Хулигански прояви на пълнолетни и непълнолетни лица и последици. Възпитателни мерки при противообществени прояви и домашно насилие, начини и места за прилагането им*“.
  + Ученици от ОУ „Елин Пелин“, с. Стражец през 2021 г. се присъединиха към Мрежата „ДОМАШТО НАСИЛИЕ! STOP!“
  + **Проведени срещи с представители на Сдружение „Жанета“ – гр. Разград.** През учебната 2022/2023 г. са проведени занимания – игри, беседи с ученици от първи клас в ОУ „Елин Пелин“, с. Стражец, с цел изграждане на толерантност у децата – ценностно отношение на човек към хората, изразяващо се в признаване, приемане и разбиране на хора от различни култури и проява на търпимост към чуждо мнение, вярвания, поведение, интереси и цели.
  + **Проведени открити уроци** – открит урок с ученици IV – V класове в ОУ „Елин Пелин“, с. Стражец на тема „Въвеждане в същността на насилието и различията с домашното насилие“ по проект „Едно сърце – две лица“.
  + ОУ „Елин Пелин“, с. Стражец – **инициатива на тема: „Ефективна комуникация и работа с родители“ през учебната 2022/2023 г. с представители на Сдружение „Жанета“** – деца от начален етап и техните родители са рисували, дискутирали и оцветявали с цел изграждане на партньорски взаимоотношения с родителите на базата на взаимно разбиране, доверие и уважение в интерес на детето чрез привличане на родителите като съмишленици.
  + **Отбелязване на 23 февруари - Световен ден против тормоза в училище** – в *Деня на розовата фланелка* учениците и учителите в ОУ „Елин Пелин“, с. Стражец изразяват своята позиция и съпричастност към идеята, като обличат розови дрехи и носят розови аксесоари. Децата изработват стикери под формата на малки розови фланелки, които раздават на входа на училището. Изработват се табла, рисунки и постери по темата, както и арка от розови балони. Във фоайето на училището е оформен информационен кът с плакати и брошури, изразяващи съпричастност към инициативата с надписи: „Не на насилието и тормоза!”, Не бъди безразличен! Бъди различен! Бъди добър!“.
  + Организирана дискусия, посветена на **Световния ден за безопасен интернет**. Събитието бе организирано от Общински съвет по наркотични вещества и Местна комисия за противообществените прояви на малолетни и непълнолетни, както и от ОД на МВР – Разград под надслов „Тъмната и светлата страна на интернет“ с гост-лектори Михаил Драгоданов и Албена Спасова. Презентацията, която представиха обучителите бе озаглавена „Кой е срещу теб в интернет?“. Двамата лектори са инспектори в специализиран отдел “Киберпрестъпност“ към Главно дирекция „Борба с организираната престъпност“ /ГДБОП/. В срещата участваха над 50 ученици.
  + **Участие в Национална кампания ,,Пази детето в Интернет“** с лектори: Явор Колев – експерт по киберсигурност и Зоя Василева – управител на академия ,,Cyber 360“. Брой обучения и брой обучени ученици –588 от 4 училища**.**
  + Организиране от ОбСНВ и ПИЦ – Разград на **конкурс за Безопасния интернет под надслов „Полезната и опасна страна на магическия свят в интернет“;** Над 90 ученици от цялата Разградска област участваха в трите раздела: рисунка, компютърна рисунка и кратък разказ. Наградите - грамоти и ваучери от книжарница „Светлина” на различни стойности - получиха общо 38 деца.
  + **Ежегодно провеждане на конкурс за детска рисунка „**Не на агресията в училище“ в ОУ „Елин Пелин“, с. Стражец. Целта е постигане на ценностна промяна в училище чрез разпространение на култура за мирно решаване на конфликти, превенция на тормоза и намаляване на агресията. Учениците да осъзнаят, че конфликтните ситуации се решават с диалог и разбирателство, а не със заплахи.
  + **Работа с родителите** – запознаване на родителите с превенцията на домашното насилие; насочване при необходимост към основни здравни и социални услуги за децата и семействата – ОУ „Отец Паисий“, с. Дянково.
  + През 2021 г. в ОУ „Св. Св. Кирил и Методий“, с. Ясеновец е проведена лекция на тема: Дефиниция на домашното насилие. Роли при насилието“ с ученици от 5, 6 и 7 клас. Във връзка с *25 ноември - Международен ден срещу насилието над жени*, ученици от 4 клас са изработили плакат „Татко не бие мама, той така я обича!“. Проведени са срещи с представители на съдебната власт на теми, засягащи детското правосъдие и насилието над децата.
  + През 2022 г. ученици от 6 клас от ОУ „Св. Св. Кирил и Методий“, с. Ясеновец са изготвили плакат с горещите телефонни номера за спешна помощ – 112 и 116 111, който е изложен в училищното фоайе. През месец декември 2022 г. бе проведен тренинг на тема „Агресията в света на децата“ с представители на МКБППМН – Разград.
  + Запознаване на педагогическия и непедагогическия персонал в училищата, детските градини и ЦПЛР с разпоредбата на чл. 7, ал. 1 и ал. 2 от Закона за закрила на детето и анексиране на длъжностните им характеристики съобразно Плана за действие на националната програма за превенция на насилието и злоупотребата с деца 2023 – 2026 г.
  + **Работа на училищните психолози и педагогически съветници с учениците** с превантивна цел, както и с цел оказване подкрепа на деца жертва на домашно насилие; провеждане на групови и индивидуални разговори с учениците относно разпознаване поведенческите и физически признаци на домашното насилие; информиране на учениците за мерките за превенция и начините за получаване на помощ в случай, че са станали жертва на домашно насилие; индивидуални консултации за личностна и емоционална подкрепа на ученици – жертви на насилие.
  + Екипна междуинституционална работа с ОЗД и ДПС – Разград по конкретни случаи при необходимост.
  + На ниво училище:
  + Разработени утвърдени планове за работата на УКБППМН;
  + Оценка на проблема чрез провеждане на анкета с учениците, анализ на получените резултати и решения за справяне;
  + Подобряване на системата от дежурства с оглед обхващане на местата, в които на етапа на оценка е установено, че съществува възможност да се извърши тормоз;
  + Издирване и завеждане на отчет на ученици от рискови семейства, както и такива склонни към противообществени прояви, в т.ч. агресия.
  + Периодично разглеждане на постъпки на ученици, извършили противообществени прояви;
  + Разработени са процедури за реагиране в ситуации на тормоз, с които са запознати учители, ученици и родители; взаимодействие между родители, учители и училищно ръководство при решаване на конфликти;
  + В училищата и детските градини са разработени правила за действие, разработени въз основа на „*Механизъм за противодействие на училищния тормоз между учениците в училище*“;
  + Регистриране в дневник на случаи/ситуации на домашно насилие или тормоз в училище.
  + Провеждане на анкети за тормоза в училище, с цел превенция и интервенция или като индикатор на евентуалната неблагоприятна семейна среда. Среда, в която детето, извършващо тормоз и насилие повтаря поведенческия модел на насилие в семейството и от друга страна потърпевшето дете, което може да е било подложено на психологическо насилие или пренебрегване и това да бъде причина то да стане жертва на тормоз в училище - ППМГ „Акад. Н. Обрешков“, гр. Разград, ПГХТБТ „М. кюри“, гр. Разград.
  + Партньорство на образователните институции с други институции, имащи отношение по проблемите на насилието и тормоза в училище – МКБППМН, Дирекция „Социално подпомагане“, РУ на МВР, ДПС към РПУ, Сдружение „Жанета“, работа с ЖНРО – „Кармен“ и други.
  + В ДГ № 14 „Славейче“, гр. Разград – през ноември 2022 г. създаден е кът „Мога да бъда добър“ по групите; организиран е хепънинг „Свят без насилие“; съвместно се децата са разработени правила на групата.
  + ДГ „ Здравец“, с. Гецово проведен Детски панаир „Ние сме добри и живеем щастливо“, организиран Кът „Мога да бъда добър“.

**5.2. Информация за работата на Община Исперих по превенция на домашното насилие и прилагане на ЗЗДН за периода 2020 г.– първо шестмесечие на 2023 г.**

Дейностите в подкрепа на жертви на домашно насилие в община Исперих се оъществяват главно от Център за обществена покрепа – Исперих (ЦОП – Исперих).

През отчетния период в ЦОП – Исперих са проведени консултации и е предоставена информация по различни въпроси на родители при случаи на родителски конфликти и по въпроси, свързани с възпитанието, здравето и поведението на децата.

През 2021 г. случаите, по които са работили в ЦОП – Исперих са 4, като 3 от тях са случаи на свидетели на домашно насилие.

През 2022 г. в ЦОП – Исперих е имало 1 случай на домашно насилие и 1 случай на свидетел на домашно насилие.

За 2023 г. до края на първото шестмесечие няма подкрепен потребител в ЦОП – Исперих, пострадал или свидетел на домашно насилие.

През 2023 г. е указано на медицинските специалисти и на специалистите от учебни и социални заведения да спазват задълженията си по чл.7 от Закона за закрила на детето.

През 2022 г. и 2023 г. в част от учебните заведения от община Исперих е отбелязан Световният ден против тормоза в училище с цел изразяване на позиция срещу тормоза и насилието в училище и всякакви други форми на насилие.

През 2023 г. е проведено базисно обучение за доброволци на БЧК-гр. Исперих за оказване на психо-социална подкрепа на лица в риск.

**5.3. Информация за работата на Община Самуил по превенция на домашното насилие и прилагане на ЗЗДН за периода 2020 г.– първо шестмесечие на 2023 г.**

Съгласно плана за дейността на Областния съвет за превенция на домашното насилие в област Разград, община Самуил с дейността си за развитие на социалната инфраструктура със създадените Център за обществена подкрепа към Община Самуил и ЦП „Социално включване“, “Детство без граници“- с. Самуил изпълнява роля на координираща и подкрепяща функция.

Център за обществена подкрепа – с. Самуил предлага комплекс от социални услуги и дейности за подпомагане на деца и семейства в риск с цел предотвратяване на рискови ситуации, като оказва подкрепа на деца жертви на насилие и техните семейства.

Професионална подкрепа и защита за жертвите на домашно насилие със следните дейности: оказване на психологическа консултация с жертвата за преодоляване на неблагоприятни преживявания в семейна среда, провеждане на срещи с жертвата с цел наблюдение на емоционалното състояние и подкрепа за справяне с трудните за него моменти, консултации с родителите с цел изграждане на по-стабилни семейни отношения, разговори с насилника /майка, баща, брат, сестра/ за постигане на положителна промяна в отношението му спрямо своето семейство, разговори с родителите за отделяне на повече внимание спрямо емоционалните потребности на жертвата и оказване на подкрепа при справяне с трудни житейски проблеми.

ЦП „Социално включване“, “Детство без граници“ – с.Самуил предоставя комплекс от дейности, които могат да се предоставят в подкрепа на жертвите на домашно насилие. В изпълнението на дейностите са ангажирани педиатър, гинеколог, медицинска сестра, акушерка, психолог, медиатор, юрист и социален работник.

Общините Кубрат, Завет, Лозница и Цар Калоян информират, че при тях няма постъпили сигнали за ДН и не са извършвали дейности по изпълнение Плана на ОСПДН през отчетния период.

**6. Информация за работата на Регионално управление на образованието и учебните заведения в област Разград по** **превенция на домашното насилие и прилагане на ЗЗДН за периода 2020 г. – първо шестмесечие на 2023 г.**

В изпълнение на Плана за дейността на Областния съвет за превенция на домашното насилие, Регионално управление на образованието – Разград координира на областно ниво дейности за превенция на домашното насилие, в партньорство с Областния оперативен екип към ОСПДН, НПО и други организации:

6.1. Участие на директор/заместник-директор в Програми за обучение на директори на основни и средни училища за адекватна реакция при идентифициране на домашно насилие.

6.2. Участие на класни ръководители и учители в обучения за разпознаване признаци на домашно насилие.

6.3. Осъществени други превантивни дейности, инициативи осъществени не само от образователната институция, но и реализирани съвместно с други институции, организации и пр.

В образователните институции на област Разград през отчетния период са осъществени различни превантивни дейности. В часовете на класа са провеждани дискусии, разрешавани са казуси, свързани с домашното насилие. Целта е учениците да са информирани за проблема "домашно насилие": причини за възникването му, какви са неговите форми и какво е отражението му върху жертвите. Учениците са запознати с националната телефонна линия за деца - 116 111. С учениците се работи в насока разпознаване на този вид насилие и промяната на моделите на поведение, с цел да се избегне риска от ситуации, свързани с насилие. Класните ръководители се стремят да променят обществените нагласи, при своята работата с родителите, към телесното наказание като "приемлива" възпитателна мярка, подтиквайки ги към позитивно родителство.

Във връзка с Програма за превенция на домашното насилие в училища и детски градини в област Разград, утвърдена със заповед на областния управител, след консултации на РУО- Разград и Център за съзидателно правосъдие, са подбрани 10 пилотни училища от област Разград. Училищата прилагат индивидуално изготвената по проекта Програма за превенция на домашното насилие.

Със съдействието на Център за съзидателно правосъдие в тези училища са проведени интерактивни уроци, дискусионни срещи, разговори, беседи за превенция на домашното насилие.

6.4. Участие на училища от област Разград в проекти.

Десет пилотни училища от област Разград работят по Програмата за превенция на домашното насилието в образователните институции, изготвена от Център за съзидателно правосъдие в Разград и одобрена от областния управител през 2017г..

**7. Информация за работата на институциите от сферата на здравеопазването в област Разград по случаи на домашно насилие през 2018 г.**

**7.1. Информация за работата на Център за спешна медицинска помощ в гр. Разград по случаи на домашно насилие за периода 2020 г. – първо шестмесечие на 2023 г.**

Център за спешна медицинска помощ в гр. Разград предостави следната информация за своята работа по случаи на домашно насилие за периода 2021 г. – първо шестмесечие на 2023 г.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **Показатели** | **2021 г.** | | | **2022 г.** | | | **Първо шестмесечие на 2023 г.** | | |
| **Мъже** | **Жени** | **Деца** | **Мъже** | **Жени** | **Деца** | **Мъже** | **Жени** | **Деца** |
| 1. | Брой регистрирани случаи на домашно насилие. | 2 | 11 | 1 | 7 | 14 | 2 | 1 | 9 | 0 |
| 2. | Брой случаи на домашно насилие, по които е оказана медицинска помощ. | 2 | 11 | 1 | 7 | 14 | 2 | 1 | 9 | 0 |
| 3. | Брой случаи на домашно насилие, за които е отказана медицинска помощ – посочете причини. | 0 | 0 | 0 | 0 | 0 | 0 | 0 | 0 | 0 |
| 4. | Брой случаи на домашно насилие, при които са насочени потърпевши към други институции и специалисти. (Ако отговор е ДА, моля посочете към кои институции и специалисти са насочени потърпевшите!) | 0 | 0 | 0 | 0 | 0 | 0 | 0 | 0 | 0 |
| 5. | Брой проследени случаи на домашно насилие, за които е потърсена или получена последваща информация (минимум един път) след регистриране на сигнал или оплакване за нараняване. | 0 | 0 | 0 | 0 | 0 | 0 | 0 | 0 | 0 |
| 6. | Брой случаи на домашно насилие, при които пострадалите са хоспитализирани. (Ако отговора е ДА – посочете средно колко дни) | 1 | 3 | 1 | 4 | 7 | 2 | 0 | 3 | 0 |
| 7. | Видове наранявания при домашно насилие, според медицинската класификация. | 1 | 1 | 1 | 1 | 1 | 1 | 1 | 1 | 1 |

Средногодишно в Център за спешна медицинска помощ в гр. Разград се установяват 15-20 случая на домашно насилие, но е необходимо да се регламентират и разграничат случаите на домашно насилие от криминалните престъпления, които се регистрират на телефона за спешни повиквания 112. През 2022 г. регистрирани случаи на домашно насилие в ЦСМП – Разград се увеличават спрямо 2021 г. от 15 на 23.

Най-голям е броят на пострадалите жени – 35. Броят на пострадалите мъже е 10, а на децата – 3. Прави впечатление, че броят на жертвите на домашно насилие – мъже през 2022 г. е 7, което в пъти повече от 2021 г., когато броят им е 2 и първото шестмесечие на 2023 г. – 1 брой.

При всеки регистриран случай се оказва медицинска помощ на жертвите на домашно насилие. Близо половината от тях се хоспитализират.

Обобщена статистическа информация за работата на Център за спешна медицинска помощ в гр. Разград по случаи на домашно насилие е представена в Приложение 1 от настоящия отчет.

**7.2 Информация за работата на Регионална здравна инспекция град Разград по случаи на домашно насилие за периода 2020 г. – първо шестмесечие на 2023 г.**

Регионална здравна инспекция Разград има основно подпомагаща функция като посредник, при необходимост, между основните институции, които имат пряко отношение към прилагане на Закона за защита от домашното насилие и ръководителите на лечебните заведения за болнична и извънболнична помощ.

През отчетния период в РЗИ Разград, на базата на получената информация от МБАЛ и РДСП Разград, ежемесечно са изготвяни справки за наличието на деца, жертви на насилие или в риск от насилие. До личните лекари на децата са изпратени писма за повишено внимание при медицинското им обслужване, както и указания за действие, в случай, че установят данни за упражнено насилие върху тях.

**7.3 Информация за работата на Районна здравноосигурителна каса – Разград по случаи на домашно насилие за периода 2020 г. – първо шестмесечие на 2023 г.**

През отчетния период РЗОК Разград организира редица инициативи, с които изрази своята подкрепа и съпричастност към решаването на проблема с домашното насилие и трафика на xopa:

Като институция, гарантираща правата на гражданите, РЗОК Разград се обърна с призив към изпълнителите на медицинска, дентална помощ и аптеките да повишат своята бдителност и насоченост към ранното идентифициране на белезите на домашно насилие и да предприемат мерки и действия за превенция и подкрепа.

РЗОК Разград уведоми с писмо, регионалните колегии на съсловните организации на Българския лекарски съюз (БЛС), Българския зъболекарски съюз (БЗС) и Съюза на фармацевтите в България (БФС) – за координатите на Консултативния център по проблемите на домашна насилие.

РЗОК Разград изпрати по електронна поща, персонално до всички договорни партньори, писма с молба за съдействие, взаимопомощ и отзивчивост.

Изпратени са писма с призив да повишат своята информираност, бдителност и насоченост към ранно разпознаване на белезите на домашно насилие и да предприемат мерки и действия по предоставянето на интегрирани услуги на пострадалите, до всички договорни партньори на РЗОК Разград – Общопрактикуващи лекари (42), Изпълнители на специализирана медицинска помощ (65 индивидуални практики, 6 медицински центъра и 1 ДКЦ), Изпълнители на първична дентална помощ (68), Аптеки (22),Болници (3).

На всички посочени лечебни заведения и практики е изпратен имейл адресът и телефонът на Консултативния център по проблемите на домашното насилие в гр. Разград с указание да бъде поставен на достъпно място за гражданите в лечебните практики.

РЗОК Разград постави, за гражданите на видно място на фасадата на сградата си (стъклена част) адресът и телефонът на Консултативния център по проблемите на домашното насилие в rp. Разград, както и денонощният телефон за връзка.

Като участник в Областния съвет за превенция на домашното насилие и партньор на Консултативния център по проблемите на домашното насилие, РЗОК Разград предприе доброволна инициатива за повишаване на информираността, която се изрази в следните мероприятия:

* проведе се информационна кампания, сред служителите на институцията оповестиха се информационните средства на фасадата н РЗОК,
* предоставиха се координати на Консултативния център по проблемите на домашното насилие на всички, договорни партньори, с писма за да бъдат поставянето им в практиките в rp. Разград и област Разград.

РЗОК Разград отчита, че за периода няма постъпили сигнали и жалби от граждани за упражнено домашна насилие; не са заведени преписки с институции или членове на Областния съвет, свързани с превенцията на домашното насилие и регистриране на случаи на домашно насилие. За посоченият период няма постъпила информация в РЗОК от изпълнителите на медицинска помощ, дентална помощ и аптеки, за регистрирани от тях случаи на домашно насилие.

РЗОК Разград заявява подкрепа и готовност за съдействие на всички отговорни институции и членове на ОСПДН по плана на ОСПДН за 2024 година.

**8. Информация за работата на неправителствени организации по случаи на домашно насилие за периода 2020 – първо шестмесечие на 2023 г.**

**8.1. Информация за дейностите на СНЦ „Център за съзидателно правосъдие“ в област Разград за за периода 2020 – първо шестмесечие на 2023 г.**

**Нашият общ интерес на всички институции, които сме ангажирани да работим за превенция и защита от домашното насилие, е да помагаме на повече хора и семейства.** Ние не сме спирали да се развиваме и да подобряваме нашата работа, независимо от трудностите и предизвикателствата на времето. Не сме успели до момента да направим всичко необходимо, но признаваме нашите неуспехи и предприемаме конкретни мерки с цел да подобрим процеса на подкрепа и помощ за жертвите на домашно насилие и за извършителите.

„Консултативен център по проблемите на домашното насилие“ представлява иновативна социална услуга в общността, създадена и администрирана от сдружение „Център за съзидателно правосъдие“ град Разград, която се намира в областния град. Предоставя интегрирана подкрепа на пострадали и извършители на домашно насилие. Развива Специализирана служба за жертви на насилие и извършители на насилие за изпълнение на мерките по чл. 5, ал.1, т.5 и 6 от Закона за защита срещу домашно насилие. Центърът за съзидателно правосъдие в Разград разработи собствена програма по проблемите на домашното насилие, за да се преодолее съществуващия информационен и правен дефицит. В продължение на 15 години предлага специализирани услуги на пострадали и извършители на домашно насилие. Специализираните услуги на Консултативния център включват социална подкрепа, консултиране, рехабилитация и юридическо представителство на жертвите на домашно насилие. Центърът подкрепя и извършители на насилие, след задължително указание на съда да посещават нашите специализирани програми.

**Увеличават се случите на пострадали от домашно насилие, които заявяват желание да бъдат настанени в кризисен център.** Статистиката в сферата на защита от домашното насилие в област Разград през последните години показва възходяща тенденция, според наличната информация:

|  |  |  |  |  |
| --- | --- | --- | --- | --- |
| **Целеви групи** | **2019 г.** | **2020 г.** | **2021 г.** | **2022 г.** |
| Деца до 18 г., жертви на насилие | 7 | 11 | 13 | 14 |
| Лица, жертви на насилие | 11 | 14 | 17 | 19 |
| **общо** | **18** | **25** | **30** | **33** |

Над 1200 потърпевши от домашно насилие са потърсили помощ в Консултативния център по проблемите на домашното насилие и са предоставени над 6500 консултации (2005-2022).

Осъществена е най-голямата частна инвестиция в социалния сектор в Община Разград (2019). Сключен е договор за финансиране на ремонт на сграда за кризисен център в Община Разград, общинска собственост. Финансирането е от фонда на Офиса за военно сътрудничество, Програма за хуманитарна помощ на Посолството на САЩ в България/NAVFAC. (254 000 долара). Благородната инициатива е в резултат на одобрен проект на Центъра за съзидателно правосъдие и Центъра за подкрепа на жени в село Стражец, които предоставят социални услуги по закона за защита от домашното насилие. През последните 4 години (2019-2023) създаването на кризисен център за пострадали от домашно насилие в област Разград в момента е в застой. Гражданските активисти споделят за затруднена комуникация с местната власт, която не осигурява условия за нормално функциониране на основно ремонтираната сграда и липса на електричество през зимните месеци през 2021 г.

Сериозно изпитание за съвместната работа по защита от домашното насилие предизвика непознато до момента заболяване. Пандемията с COVID-19 (2020–2022) засегна силно личните отношения, семейната динамика, възможностите за движение на хора. Социалната дистанция рефлектира пряко в семейството и приятелите. Нараснаха напрежението и насилието в домовете, обусловено от изолацията и свързано с употреба на алкохол и наркотици. Важна част от политиките за обществено здраве изисква защита на уязвими членове на нашите общности, особено на по-възрастни хора и на жертвите на домашно насилие, които са подложени на голямо напрежение в условията на ограничения в семействата си.

Пандемията от COVID-19 (2020–2022) постави на изпитание установените стандарти на партньорство и изведе на преден план непознати до момента форми на комуникация и взаимодействие в помощ на съвместната работа по превенция и защита от домашно насилие в Лудогорието. В първите дни на бедствието Центърът за съзидателно правосъдие разшири обхвата на Горещата телефонна линия чрез засилена психологическа и социална подкрепа при кризисни състояния. С новата инициатива сдружението се присъедини към общността на помагащите, за да вдъхва оптимизъм на хората в новата житейска ситуация. Дистанционна форма на подкрепа организацията използва повече от 15 години при предоставяне на консултации на жертви на домашно насилие.

През лятото на 2023 година България беше потресена от един скандален случай на домашно насилие, който разкри сериозните проблеми в системата за защита на жертвите. Дебора, едно 18-годишно момиче от Стара Загора, беше жестоко нападнатo от своя бивш приятел. Как се стигна до тази трагедия? Как реагираха институциите и обществото?

**8.2. През 2023 г. в Разград е учредено ново сдружение, което ще работи за превенция на домашното насилие – СНЦ „Мечта за реалност“ с председател Айтен Кязимова, управител на образователен център „Кааланд“.**

**9. Дейности на Областна администрация Разград по превенция на домашното насилие и подкрепа на жертви на домашно насилие за периода 2020 – първо шестмесечие на 2023 г.**

* **Организиране дейността на Областния съвет за превенция на домашното насилие** и на Областния оперативен екип към него.
* **Участие в изготвяне на предложение за социалните услуги в област Разград на областно ниво, финансирани изцяло или частично от държавния бюджет, които да бюдат включени в Националната карта на социалните услуги**, разработено въз основа на изготвените от общините анализи на потребностите от социални и интегрирани здравно-социални услуги на общинско и областно ниво. Областният управител насочи вниманието на общините към потребността от разкриване на социални услуги за подкрепа на жертви на домашно насилие.
* **Участие в организацията на обществено обсъждане на общинско и областно ниво в област Разград на изготвените от АСП Анализ на потребностите на национално ниво от социални услуги и интегрирани здравно-социални услуги на общинско и областно ниво, които се финансират изцяло или частично от държавния бюджет и на предложението за Национална карта на социалните услуги**, съгласно разпоредбите на чл. 48 от Наредбата за планирането на социалните услуги.

Изготвено становище от Областния управител за приоритизиране разкриването на социални услуги за подкрепа на жертви на домашно насилие.

* **Открита паметна плоча на жертви на домашно насилие (2023 г.)** – Презмесец януари 2023 г. в село Юпер, община Кубрат, област Разград беше открита паметна плоча на млада майка и невръстната й дъщеря – жертви на домашно насилие. Инициативата под надслов „Не на насилието. Да кажем СТОП на агресията” се реализира по идея на идея на съученици и приятели с подкрепата на кмета на селото. Плочата е поставена пред сградата на местното читалище, защото жената е била активен самодеец в него. До плочата са засадени и две дръвчета – „символ на живота, който не им беше позволено да изживеят”. Посланието на инициативата е да се изправим срещу глобалната пандемия „насилие над личността“. „Не искаме последствията от него да се превръщат в минало, а да се помнят и за тях да се говори. Това е нашият начин да кажем „не" на насилието“, споделят инициаторите. Въпреки огромната си болка близките и приятелите на загиналата намират сили и се ангажират с каузата да направят обществото по-ангажирано и непримиримо с проявите на агресия.
* **Включване в програма за повишаване на капацитета и осведомеността сред специалистите по човешки ресурси** **(2023 г.)** – Областна администрация Разград се включи в проект „Подкрепа за жертвите на домашно насилие, чрез програма за повишаване на капацитета и осведомеността сред специалистите по човешки ресурси“ на Център за изследване на демокрацията, Асоциация „Деметра“ и Института по публична администрация, по който служител от администрацията е обучен като обучител във връзка с идентифициране на жертви и оказване на подкрепа, както и други такива.

**III. Информация за реализирани дейности по изпълнението на План за дейността на ОСПДН за периода 2020 – първо шестмесечие на 2023 г.**

**1. Програми и мерки за превенция на домашното насилие в региона –** прилагат се от редица членове на ОСПДН.

**2. Обсъждане и изследване на актуални теми по превенция на домашното насилие** – Актуални теми по превенция на домашното насилие са обсъждани по време на заседания на ООЕ и ОСПДН и на редица работни срещи, форуми, конференции, семинари и др. събития, организирани от Сдружение „Център за съзидателно правосъдие”. По инициатива на сдружението периодично на членовете на ОСПДН се изпраща актуална и полезна информация в областта на превенцията на домашното насилие.

**3. Мониторинг и контрол върху развитието и предоставянето на услуги за жертвите на домашно насилие.**

**3.1 Осъществяване на пряк контрол върху качеството на предоставяните услуги. Издаване на годишен доклад за нивото на предоставяните услуги на територията на област Разград.** – Сдружение “Център за съзидателно правосъдие” изготвя всяка година Годишен доклад за своята дейност, който предоставя на Министерство на правосъдието и публикува на интернет страницата си.

**3.2 Периодичен мониторинг на нивото на удовлетвореност на ползвателите на услуги (жертви на домашно насилие): срещи, интервюта, анкетни карти.** Жертвите на домашно насилие провеждат периодични срещи с експерти в Консултативния център: психолог, юрист и социален консултант. Чрез лични срещи, разговори и интервюта ние проследяване нивото на удовлетвореност от ползването на нашите програми, както и развитието на случая, след изтичане на Заповедта за незабавна защита.

**3.3 Проследяване и наблюдение на жертви на домашно насилие с наложени мерки по чл. 5, ал. 1, т. 6 от ЗЗДН**. – Сдружението има собствена методика за консултативна работа с пострадали от домашно насилие. След включване в програмата, жертвите провеждат безплатни консултации с експерти в Консултативния център, съобразно техните потребности.

В Консултативния център по проблемите на домашното насилие в Разград (Център за съзидателно правосъдие) се създава статистика изключително само на основа на сигнали и случаи на домашно насилие, които са регистрирани в сдружението. В резултат на подобрената комуникация и партньорство между институциите се наблюдава устойчива тенденция за увеличаване на регистрираните сигнали и повишаване обхвата на пострадалите от домашно насилие в програми за възстановяване, като паралелно се засилва ролята на правораздавателната система (съд и прокуратура). Увеличаване на сигналите е в частта на предоставяне на консултации за конкретни актове на домашно насилие и възможности за подкрепа съобразно нормативната уредба в България и политиките на Консултативния център.

**3.4 Предоставяне на техническа помощ и методическа подкрепа при разработването и предоставянето на услуги на жертви на домашно насилие**.

Предоставя се от сдружение „Център за съзидателно правосъдие“ град Разград.

**4. Mониторинг и контрол върху програмите за извършители на домашно насилие.**

**4.1 Изискване на доклади от доставчиците на социални услуги, анализ и изготвяне на кратки 6 месечни обзори на нивото спецификите на предоставяните в областта социални услуги**.

Сдружение Център за съзидателно правосъдие изпраща доклади, в които са описани случаите на извършители на домашно насилие до Районните съдилища в региона, Районна прокуратура Рзград, Окръжна прокуратура Разград, както и до членовете на Областния свет по превенция на домашното насилие.

**4.2 Изработване на програми за работа с извършителите на домашно насилие** - През отчетния период Сдружение „Центъра за съзидателно” в Разград продължи да прилага ефективно Специализирана програма за работа с извършители. В началото на всяка година се прави преглед на пълната документация и се актуализират документите при необходимост.

Жестокото насилие над дебора от Стара Загора отро прикова вниманието с липсата на сериозна работа на институциите с хората агресивно поведение. Посегатлството над Дебора показа отсъствието на сериозна работа с извършителите на насилие. Те са виновните за насилието в семейството, защото съдебните решения го доказват.

Насилникът не е притеснен по никакъв начин, освен ако не е изведен с полиция от жилището и са ограничени контактите с децата. Без активното участие на органите на МВР и Прокуратурата, един извършител не усеща строгостта на закона.

Липсва притеснение. Агресорите приемат с насмешка съдебните решения задължително да посещават програма да се поправят. Тук сериозно може да помогне Прокуратурата, която от 2018г. изпълнява Указание за организация на работата на Прокуратурата на Република България по преписки и досъдебни производства, образувани във връзка с осъществено домашно насилие, както и за неизпълнение на заповед за защита от домашно насилие (Заповед № РД-02-09/30.04.2018г., изменена със Заповед № РД-02-09/01.04.2022г. на Главния прокурор).

Как се опазва общественото здраве и се гарантира сигурността в обществото, ако има валиден съдебен акт и той не се изпълнява?

* Насилникът не ходи на програма – нямало смисъл и той не бил болен да говори с психолог – честа грешка да смятат психолог за психиатър;
* Екипът на Консултативния център „ходи на крака“ в населеното място, понеже насилникът нямал пари за път. Ако имал кола – не бил длъжен да ходи в Разград - съдът не го бил задължил;
* Често си сменят телефонните номера и няма възможност да се свържем с тях. Нито един извършител не е проявил интерес по собствено желание да попита за следваща консултация, което показва ниско ниво на уважение към законите и съдебните решения;
* Насилникът не плаща дори 1 стотинка за наложената мярка да участва в програма за справяне с гнева и агресията – не пишело в съдебното решение за пари нищо;
* Позволява си да не се явява в деня на определена консултация и не получава санкция – Прокуратурата не можела да направи нищо, понеже това не било престъпление. Вдигат рамене от държавното обвинение.
* На всички извършители не се налага от съда мярката за участие в програми за справяне с гнева и агресията. Защо не се налага мярката, ако има установено и доказано със съдебното решение насилие? Как ще се поправи насилникът, ако съдът проявява съжаление с мотив, че не живее в Разград и не може да пътува? Когато е пребил жена си и тя е настанена в болница дори, пътува ли насилникът? Как има пари да бие жена си – но няма пари да ходи на програма??
* Мъглявина е въпросът със събиране на глобите, наложени от съда. Липсва официална информация **кой събира глобите по ЗЗДН** и колко процента са събрани от всички наложени финансови санкции?

**4.3 Проследяване и наблюдение на извършители на домашно насилие с наложени мерки по чл. 5, ал. 1, т. 5 от ЗЗДН.** – Сдружение „Център за съзидателно правосъдие” изпълнява Специализирана програма за работа с извършители. Сдружението има установени добри работни отношения със съд и полиция във всички общини. При случай на домашно насилие съдът задължава лицата са посещават специализирани програми. Препис от съдебното решение се изпраща до организацията в част от случаите.

По този начин при неспазване на постановеното съдебно решение екипът на Консултативния център предприема няколко последователни действия:

Сдружение „Център за съзидателно правосъдие” има установени партньорски отношения с районните съдилища в област Разград. Съдилищата изпращат препис от съдебно решение, в случай че е постановено извършител да посещава Специализирана програма към Консултативния център по проблемите на домашното насилие в Разград (СНЦ „Център за съзидателно правосъдие”).

След постановено съдебно решение, се изчаква извършителят минимум един месец, в който той, като заинтересована страна, трябва да осъществи контакт с Консултативния център. В случай, че това не се случи, се изготвя жалба до компетентната Районна прокуратура. Част от сигналите, екипът обжалва и пред горестояща прокуратура.

При работа с извършители на домашно насилие се провеждат консултации с психолог, юрист (при необходимост) и социален консултант. След всяка проведена консултация се изготвя протокол от експерт. Всеки клиент има досие (график, анкетен лист, протокол от консултация и друго, според случая).

**5. Стимулиране на партньорството между местната власт, териториалните структури на централната изпълнителна власт, съдебната власт; структурите на Български лекарски съюз и на Адвокатската колегия, както и доставчиците на услуги.**

**5.1 Създаване на система за комуникация** – Областният съвет за превенция на домашното насилие и Областния оперативен екип към Съвета има изградена система за комуникация, включваща контактен лист с имена, имейли и номера на мобилни телефони на всички членове на ОСПДН и ОЕЕ. За да бъде комуникацията бърза и удобна е създадена група от имейли и писмата се изпращат по електронна поща.

СНЦ „Център за съзидателно правосъдие” има изградени добри отношения с местни институции, в рамките на Местния механизъм за приложение на ЗЗДН. Комуникацията с периодична, по емайл, телефон или при лични срещи.

За ефективното разгръщане на дейностите и предлагане на качествени социални услуги към деца, преживели насилие ЦОП към Сдружение „ЖАНЕТА” си взаимодейства с различни структури и организации: Дирекция „Социално подпомагане”, МВР, Прокуратура, Община, НПО, училища. Представител на ЦОП участва като редовен член на Координационен механизъм за работа с деца, преживели насилие и в риск от насилие.

**5.2 Запознаване на компетентните органи с резултатите от текущия мониторинг**

РДСП-Разград предоставя периодично информация до ОДМВР – Разград в изпълнение на Инструкция № Iз-2673 от 10.11.2010 г. за реда за осъществяване на взаимодействието между органите на Министерството на вътрешните работи и на Министерството на труда и социалната политика при защита от домашно насилие. Информацията съдържа данни за регистрираните доставчици на социални услуги, подходящи за лица, пострадали от домашно насилие, и развиващи дейност в района на област Разград.

Екипът на Център за съзидателно правосъдие изпраща периодични доклади, с които се проследяват случаи на домашно насилие (т.4.1, т.4.2). За дейностите по предоставяне на услугите ЦОП към Сдружение „ЖАНЕТА” изготвя регулярни и годишни доклади до Община Разград, Дирекция „Социално подпомагане”, АСП, ДАЗД.

**5.3 Съвместни обучения**

Професионалисти и експерти от различни институции участват в редица кръгли маси, обучения брифинги, супервизии, организирани от Център за съзидателно правосъдие и Института за социални дейности и практики.

**5.4 Създаване на постоянно действащи мобилни екипи от представители на МВР, ДСП и Районни прокуратури.** – Центърът за съзидателно правосъдие самостоятелно предоставя мобилни консултации на жертви и извършители на домашно насилие в малките и отдалечени населени места от общинските центрове. Чрез мобилните приемни се предоставя лесен достъп до нови социални услуги в подкрепа на общността. Проведени са над 30 мобилни приемни в 7 общини на област Разград, което е подходящ начин да консултираме граждани, които имат затруднение (финансово, икономическо) да се придвижат до областния център. По време на мобилни приемни се провеждат индивидуални консултации с психолог, юрист и социален консултант.

**5.5 Определяне на лица за контакт на ниво Районни прокуратури, РУ на МВР, ДСП за координиране при случаи на домашно насилие**. – ОД на МВР предостави списък на районни координатори по въпросите за домашно насилие. Според прокуратурата контактни точки от тяхна страна са дежурните прокурори.

**5.6 Сътрудничество за създаване на социални услуги за подкрепа на жертви на домашно насилие в град Разград.**

Общинските администрации изготвиха анализи на потребностите от социални и интегрирани здравно-социални услуги на общинско и областно ниво. Въз основа на тези анализи на потребностите общините, заедно с Областна администрация Разград, дирекциите „Социално подпомагане“ и други заинтересовани страни изготвиха предложение за социалните услуги в област Разград на общинско и областно ниво, финансирани изцяло или частично от държавния бюджет, които да бъдат включени в Националната карта на социалните услуги. Областният управител насочи вниманието на общините към потребността от разкриване на социални услуги за подкрепа на жертви на домашно насилие.

Участие в организацията на обществено обсъждане на общинско и областно ниво в област Разград на изготвените от АСП Анализ на потребностите на национално ниво от социални услуги и интегрирани здравно-социални услуги на общинско и областно ниво, които се финансират изцяло или частично от държавния бюджет и на предложението за Национална карта на социалните услуги, съгласно разпоредбите на чл. 48 от Наредбата за планирането на социалните услуги. Изготвено становище от Областния управител за приоритизиране разкриването на социални услуги за подкрепа на жертви на домашно насилие:

* осигуряване на подслон за лица в кризисна ситуация;
* осигуряване на подслон за лица в кризисна ситуация-бременни и майки с деца до 3 г.;
* осигуряване на подслон за деца, пострадали от домашно насилие и деца, жертви на трафик;
* осигуряване на подслон за пълнолетни лица, пострадали от домашно насилие и лица жертви на трафик.

**ИЗВОДИ**

Обединените усилия, партньорството, сътрудничеството между компетентните институции през последните 3 години (2020-2022) показва възходяща тенденция при осигуряване на съдебна защита на жертвите на домашно насилие.

От анализа на МВР може да се направи извод, че хората са все по-добре запознати с правата си и с прилагането на закона, ползват се от правата си и търсят защита. В област Разград сме разширили кръга на пострадалите хора, които са стигнали до последната фаза на защита от насилие в семейството – подали са жалба до районния съд и са получили защита.

Ние, като общество, сме предоставили защита на повече жертви на домашно насилие в област Разград. Повече пострадали са стигнали до последния етап на защитата от насилие именно чрез подаване на сигнал първоначално и последваща съдебна процедура по защита.

Високите резултати са благодарение на партньорството на ангажираните институции в област Разград, които прилагат Местния механизъм за приложение на Закона за защита от домашното насилие, подписан през 2011г. в град Разград по инициатива на Центъра за съзидателно правосъдие. Местният механизъм в Разград започва да генерира устойчивост на политиките в посока подобряване на координацията и сътрудничеството между институциите, повишаване на обществената информираност, професионална реакция на всеки подаден сигнал за домашно насилие, повишена взискателност към извършителите, насочване и подкрепа на пострадалите от домашно насилие.

**ПРЕДИЗВИКАТЕЛСТВА**

Основната тема за партньорството между институциите при прилагане на ЗЗДН е включена в стратегически документ „Насоки за действие по превенция на домашното насилие в област Разград, 2019г.-2021г.“ Другите важни теми са обществена осведоменост и информираност; превенция, идентифициране и ранно сигнализиране; професионална подкрепа за пострадали и извършители на домашно насилие; социален капитал и инфраструктура. Идентифицирани са четири ключови предизвикателства за бъдеща работа по превенция на домашното насилие, свързани с укрепване на междуинституционалните връзки, разширяване на участниците в местния механизъм, активизиране на образователните институции и системно прилагане на програмите за работа с извършители на домашно насилие. Последните три години се появи непознато предизвикателство досега – пандемията от COVID-19. Работа по защита от домашно насилие в условията на социална изолация и социална дистанция, беше затруднена допълнително. По времето на COVID-19 се увеличи напрежението в семействата и се повишиха случаите на домашно насилие.

**ПРЕПОРЪКИТЕ**

за подобряване на съвместната работа по превенция на домашното насилие в област Разград могат да се групират в няколко основни полета: засилена обучителна дейност; активно включване на образователната общност; подобряване на сътрудничество между институциите; организиране на съвместни срещи; повишена информираност за домашното насилие, гласност и чувствителност; създаване на кризисен център за жертви на домашно насилие; широка информираност относно прилагането на Местния механизъм; подкрепа за пострадалите от домашно насилие. Обхватът на партньорство в Местния механизъм за защита по ЗЗДН в област Разград е необходимо е да се разширява.

Необходимо е да се анализира информацията защо една трета от всички съдебни дела за защита от домашно насилие са прекратени. Защо пострадалите лица не искат да получат съдебна защита за продължителен период? Кои са причините да липсва увереност у жертвите на насилие в семейството? Какви мерки трябва да се предприемат, за да бъдат защитени всички потърсили съдебна защита?

В периода на възстановяване след COVID-19 е важно да се планират ефективни мерки за завръщане към нормалния ритъм на живот след отмяната на ограничителните мерки преди една година (01.04.2022 г.). Необходимо е да се създадат условия за нормализиране на ситуацията, да се обучат екипи от професионалисти и да се предлагат специализирани програми и услуги за пострадали и извършители на домашно насилие, вкл. дистанционни и мобилни форми на подкрепа и помощ. Необходимо е да продължим съвместната работа по повишаване на квалификацията на професионалистите, подобряване на разбирането и чувствителността към жертвите на домашно насилие.

Най-важно постижение на институции и организациите, включени в състава на ОСПДН за отчетния период, може да се определи планирането на разкриване на няколко социални услуги за подкрепа на жертви на домашно насилие в област Разград и включването им в проекта на Национална карта на социалните услуги, финансирани изцяло или частично от държавния бюджет. След утвържадаването на Национална карта на социалните услуги, финансирани изцяло или частично от държавния бюджет, общинските администрации следва да предприемат бързи действия по разкриването на тези социални услуги, които ще бъдат в голяма подкрепа на жертвите на домашно насилие и ще улеснят работата на компетентните институции по прилагането на ЗЗДН. Планирането на тяхното местонахождение следва да бъде съобразено с наличните възможности на общините и с потребностите на жертвите на домашно насилие.

**Приложения:**

1. Таблица със статистическа информация за работата на компетентните институции по прилагане на ЗЗДН (полиция, съд, прокуратура, социални и здравни служби и неправителствен сектор) за периода 2020 г. – първо шестмесечие на 2023 г.
2. Резултатите от анкетно проучване сред общинските администрации, участващи в дейността на ОСПДН на тема „Реакция при случаи на домашно насилие“;
3. Отчет за дейността на СНЦ „Център за съзидателно правосъдие“ и становище за дейността на отговорните институции за прилагане на ЗЗДН.